c: text/html

text:
Leikluturin hjá Framtak
Framtak hevur ein serstakan leiklut í føroyska samfelagnum. Sum váðafúsur og tolin íleggjari, ger Framtak íløgur í føroyskt vinnuliv við at seta partapening í og við at veita ábyrgdarlán til nýggjar og eldri føroyskar fyritøkur.
Framtak er ein vinnurekandi grunnur og virkar eftir marknaðartreytum eins og vinnan sjálv. Tískil er leikluturin hjá Framtak sum partaeigari avmarkaður til, at fyritøkan hevur fingið gott sølubæri.
Møguligi vinningurin av søluni verður nýttur til at gera fleiri íløgur í føroyskar fyritøkur, sum grunnurin metir hava menningar-møguleikar.
Í einum altjóðagjørdum heimi virkar føroyskt vinnulív eftir somu altjóða marknaðartreytum sum altjóða vinnulív. Fortreytir broytast skjótt og nýggir møguleikar stinga seg upp. Tað er m.a. tí av alstórum týdningi, at nýggjar fyritøkur royna seg og eldri fyritøkur tillaga seg.
Hetta virksemi krevur kapital og ein tolnan íleggjara sum Framtak. Ein grunnur ið sær møguleikan fyri avkasti í langtíðarætlanum.

robotstxt: allowed

filter: keep


text:
Verkstaðið
Tá tað snýr seg um umvælingar og eftirlit, er mekaniski verkstaðurin altíð til dystin fúsur, og av tí at vit umboða bæði Nissan, Peugeot, Citroen og Opel, er breiddin í okkara ekspertisu størri enn hjá nøkrum øðrum verkstaði.
Øll útgerð, sum krevst, er at finna á okkara mekaniska verkstaði, og her kunnu viðskiftafólkini koma at kanna bremsur, útstoyt, stoytdoyvarar, møgulig motorbrek, startarar, dynamo, el-skipanir, stýriboksir ella hvat tað skal vera. Oljuskifti og annað eftirlit verður eisini avgreitt á mekaniska verkstaðnum.
Mekaniski verkstaður okkara var tann fyrsti í landinum, ið kundi veita Air Condition-tænastu, og sum heild hava vit gjørt nógv burturúr at fylgja væl við í menningini, ið eitt nú krevur alsamt størri kunnleika til EDV og ymsar serligar skipanir, ið finnast í dagsins bilum.


text:
Vit vóru tólv fólk og høvdu tvær skuffur sum hesa á myndini. Grønmetið var av Sandi og eplini. Døgurðin smakkaði himmalskt.
Vit vóru í Ísansgarði. Leygarmorgunin fóru vit fyrst at keypa grønmeti, og har var nógv at velja í frá morgunstundini.
Festivalurin er blivin ein seriøs landbúnaðaruppliving, við bæði praktikk og teori umboðaðum.
Seinni fóru vit inn á gólvið hjá Rannveig, at vitja Speaker's Coorner, á pubb og sjálvandi at fáa okkum súpan frá Unni.
Vit vóru eisini á pallborðsfundi og til framløguna hjá Selmu.
Í Trøðum hjá Rannveig er so serstakliga hugnaligt, sum eitt museum - bara hugnaligari.
Bergljót og Sonja
Laura , Annelisa, Sonja og Jóhan Petur
Selma, framløga um agroøkologi
Bjarti og Edvard
Regin, Laura og.......


text:
- Tíðindi, mentan og ítróttur
Vilja hava skipaða frítíð
Flogskiparafelagið hevur onga viðmerking í løtuni um eitt møguligt verkfall hjá limunum í felagnum.
Flogskiparnir vrakaðu í gjárkvøldið semingsuppskotið, sum varð lagt fyri partarnar mánanáttina. Tað gjørdu teir, tí eingi av krøvum teirra vórðu góðtikin í uppskotinum, sigur Johan Vágadal, formaður í flogskiparafelagnum.
Til reiðar at semjast
Hann sigur, at felagið er altíð til reiðar at fara aftur til samráðingar, um mótparturin tekur krøvini hjá flogskiparafelagnum í álvara.
Arbeiðsgevarafelagið góðtók semingsuppskotið. Semingsstovnurin er nú givin at royna at finna semja um nýggjan sáttmála.
Feløgini hava 14 daga freist at boða frá arbeiðsteðgi. Ein møguligur arbeiðssteðgur kann tí í fyrsta lagi byrja mikudagin 2. mai.
Vilja hava skipaða frítíð
Johan Vágadal sigur, at flogskipararnir krevja ikki lønarhækking, men fyrst og fremst betri arbeiðsumstøður - so sum skipaða frítíð.
Eitt semingsuppskot varð lagt fyri partarnir mánanáttina. Teir skuldu svara í gjárkvøldið klokkan tíggju.
Hóast flogskipararnir vrakaðu semingsuppskotið, royndi Semingsstovnurin í nakrar tímar eftir klokkan tíggju í gjárkvøldið at fáa semju í lag, men tað varð uttan úrslit.
Ongar viðmerkingar frá Atlantsflog
Sáttmálin millum Flogskiparafelagið og Føroya Arbeiðsgevarafelag fór úr gildi á midnátt fríggjakvøldið. Partarnir hava í fyrsta umfari longt sáttmálan til á midnátt í kvøld.
Jóhanna á Bergi, stjóri í Atlantic Airways, hevur onga viðmerking so leingi, sáttmálin er í gildi. Tað er hann til á midnátt í kvøld.
Sáttmálin er ikki galdandi fyri tyrlurnar hjá Atlantic Airways. Teir, sum flúgva tær, hava ein annan sáttmála enn tey, sum flúgva flogførini.
Sí eisini


text:
Foreldur fáa 90.000 kr um árið fyri hvørt barnið
Politikkur05-11-2017 - 14:09 - Jóanis Nielsen
Fólkaflokkurin hevur lagt fyri Løgtingið uppskot, so kommunurnar kunnu lata foreldrunum tað sum barnaansingin kostar.
Í viðmerkingunum til uppskotið, sigurFólkaflokkurin, at barnaansing er í dag eintænasta, sum allar kommunur bjóða sínumborgarum. Ein góð tænasta, tó ikki fyri øll.
- Tænastan er ikki gjørd til tey við “skeivum” arbeiðstíðum, tvs. arbeiði, sum ikki bara er gerandisdagar millum kl. 7 og 17.
- Tænastan er ikki nøktandi fyri fólk, sum arbeiða á td. døgnstovnum. Nevnast kunnu sjúkrahús, røktarheim og onnur heim. Sama ger seg galdandiá fiskavirkjum, har fólk arbeiða tveyskiftisvakt, har onnur hvør vika er kvøldarbeiði.
- Tíðin er komin at gera frælsi størri, og harviðtænastuna fyri øll. Tað kann gerast við at latapeningin fylgja barninum.
- Tað er ymiskt, hvussu nógv barnaansing kostar í ymisku kommunum. Men fyri tær allar flestu, er kostnaðurin millum 60.000 og 80.000 kr um áriðfyri hvørt barni. Í meðal rinda kommurnar uml. 70.000 kr um árið fyri hvørt barni. Harumframt er foreldragjald. Tað er ymiskt frá kommunu til kommunu, men foreldur rinda uml. 20.000 kr umárið fyri hvørt barni í foreldragjaldi.
- Tað merkir, at um foreldrini kundu ráða yvirpeninginum, so høvdu tey uml. 90.000 kr um áriðfyri hvørt barni.
- Um foreldur fingu hesar 90.000 kr at ráða yvir fyrihvørt barni, kundu tey valt at keypt tænastuna frákommunalu barnaansingini.
- Eisini kundu námsfrøðingar og onnur stovnaðprivatar ansingarstovnar, og bjóða foreldrumansingartænastu. Arbeiðspláss kundu bjóðaansing, har foreldur vóru saman við børnunum í steðgum. Au-pair kundi eisini verið ein møguleiki. Annar møguleiki er eisini, at grannaløg kundu tikiðseg saman og skiftst um ansing. Við 90.000 kr umárið fyri hvørt barnið, kundi eisini hugast, at summiforeldur kundu havt fíggjarligan møguleika at ansasínum børnum heima.
- Uppskotið leggur upp til, at kommunur fáaheimild at rinda ansingarkostnaðin til foreldur og geva teimum frælsi at velja ansing fyri sítt/sínibørn. Um møguleikin verður har, er lítið at ivast í, at kommunur fara at brúka møguleikin og fáanøgdar barnafamiljur at búseta seg í júst sínikommunu. Eisini hevði tænastan tá verið fyri øll, eisini tey, sum arbeiða “skeivar” arbeiðstíðir, sigur Fólkaflokkurin.
Fólkaflokkurin
Uppskotið sæst her:
http://logting.fo/files/casestate/18127/055.17%20U.t.s.%20um%20barnaansigargjald.pdf


text:
Orð: Gunnleif Thomsen
Lag: Fólkalag
Ein frídag setti eg meg í mín bil,
so koyrdi eg so langt sum tað bar til.
Tann tankin kemur til mín meðan eg koyri,
hvønn kennir tú á Oyri,
ikki eina sjel!
Á Eiði eru nógvir sterkir menn,
tann sterkasti av teimum livir enn –
hjá honum sýnist ei at vera strævið
at fáa deyða havið
heilt upp undir knæ.
Eg haldi á, og útvarpið er frá.
Tað hoyrist hvør, ið leggur plátur á:
– tað næsta, vit nú hoyra, er ein svii,
Bjørn Afzelius Weihe,
eitur nakar so?
Mín grái Fordur
Sum hevur tænt mær væl,
Tá spidaran eg trýsti á,
fer annar viskarin upp frá,
og koblingin hon glíður ein fót.
Mín grái Fordur,
hevur tænt mær væl.
Men tað er so eiðasørt
at tað bítur á viðhvørt,
hvat skeivt havi eg gjørt?
So inn í eina sølubúð eg fór,
– eg ætlaði at keypa eina bjór,
men har var trongt sum seyður í tunnu,
um krambagentur runnu,
eg mátti geva tol.
Eg hyggi mær so í eitt Se & Hør,
har Rambolina vísir síni lør,
kvikliga eg leggi blaðið frá mær
áðrenn tað sæst á mær,
at eg havi sæð!
Tann gráa Fordin …
Nú fái eg og leypi so á dyr,
eg skundi mær at seta í fjórða gear.
Magnussen, hann spælir heila lortið,
frá “Gras” til “Mezzoforte”,
tað er púra vist.
Á veg til hús eitt vegskelti eg sá,
eg lesi so hvat stendur haruppiá.
Ein løta er til tíggjuoyrað fellur:
Oyndarfjørður, Hellur,
sig mær, passar tað.
ENdiliga eri eg við hús,
eg fái mær uppí eitt glas av djús
og leggi meg í songina at lesa
móðir sum Theresa,
av at koyra Ford.
Mín grái Fordur …


text:
Hallur av Rana
15.05.2015 - 10:48
Mentan > Mentan > Stevnur & festivalar
Bátar og fólk stevna í hesum døgum til Vestmanna, har árliga Bátastevnan verður hildin.
Stevnan byrjaði í gjár, og á skránni var millum ein konsert við Halli Joensen, Kristinu Bærendsen og Halleluja-Sofus.
Les eisini: Hallur setti hol á bátafestivalin í Vestmanna
Aftur í kvøld er tónleikur á skránni, men sigast má at málbólkurin er nakað øðrvísi. Í kvøld er nevniliga eitt barna- og ungdómstiltak á skránni, har Ævintýraferðin og X Factor luttakara fara at framføra.
Vinnarin av X Factor 2015, Emilie, og føroyski finaluluttakarin Jógvan, fara bæði á pallin, og fyrireikararnir lova, at tiltakið bjóðar undirhald við tónleiki og skemti fyri bæði ung og gomul.
Um so er, at X Factor ikki er nakað fyri eldra ættarliðið, so tekur Elis yvir aftaná barna- og ungdómstiltakið. Sendingin Upp á tá verður hesaferð send beinleiðis úr Vestmanna og norski dansibandsbólkurin Holmsvé fer at framføra.


text:
Fidgetspinnarar kunnu vera vandamiklir
Vandamikil evni kunnu vera í summum fidgetspinnarum. Teir lúka tí ikki krøvini, sum eru til leikutoy. Hetta vísur ein nýggj donsk kanning.
Ov nógv blýggj kann vera vandamikið
Millum annað eru fidgetspinnarar kannaðir fyri at vita, hvussu nógv blýggj var í teimum. Blýggj er eitt evni, sum kann skaða kroppin hjá okkum, um vit fáa ov nógv av tí.
Vandamiklu fidgetspinnararnir er burturbeindir
Fidgetspinnararnir, sum høvdu og nógv blýggj í sær, eru ikki longur at fáa í donskum handlum. Hvussu støðan er í Føroyum, veit vit ikki at siga í løtuni.
Tú skalt ikki vera bangin
Á nei, eg havi akkurát spælt við ein fidgetspinnarar! hugsar tú kanska. Men stúr ikki.
Tú skalt ikki vera bangin, um tú hevur spælt við ein fidgetspinnara, sigur Stine Müller, sum veit nógv um evnafrøði. Hon arbeiðir hjá Forbrugerrådet Tænk Kemi, sum er danska kanningarstovan, ið hevur gjørt kanningina.
Hon sigur, at vit fáa blýggj í okkum nógvastaðni frá. Tað ræður um at fáa so lítið blýggj í seg sum gjørligt.
Um tú hevur ein fidgetspinnara við ov nógvum blýggi í, sklat tú bera handlinum hann aftur ella blaka hann burtur.
Her sært tú hvørjir fidgetspinnarar hava ov nógv blýggj. Kanningin er á donskum! Og tað kann vera eitt sindur ringt at skilja hana, so fá onkran vaksnan at hjálpa tær at lesa.


text:
Leygardagin 6. september skipar Hvirlan fyri firmakappingini Virkisleikir. Hetta er eitt gylt høvi hjá einumhvørjum virkið at seta saman eitt ella fleiri lið og so annars fara fjølment á Tórsbreyt at royna seg ella stuðla sínum arbeiðsfeløgum í teirra royndum at vinna virkinum heiðurin sum ársins frælsa-virkið.
Virkisleikir verða skipaðir sum fjølkampur við 4 luttakarum á hvørjum liðið. Teir fýra luttakarnir skulu royna seg í ávikavist 100 m renning, renna mílina (1609 m), longdarlop og spjótkast. Stig verða givin eftir stigatalvu hjá altjóða sersambandinum fyri frælsar ítróttir uppdatera í 2011, og eru hesir justeraðir soleiðis at menn og kvinnur eiga at kunna kappast á jøvnum føti. Tí eru ongi krøv til hvussu nógv av hvørjum kynið skulu verða á hvørjum liði.
Kappingarnar um 100 m, longdarlop og spjotkast fara fram samtundis, og verður miða eftir at hava hesar lidnar og stigini tald saman áðrenn farið verður undir seinastu grein sum verður mílin. í hesi kapping verða so tey sum liggja best fyri koyrd í sama riðil.
Um greinarnar kann í stuttum sigast:
- 100 m: Teinurin er ein langsíða á Tórsbreyt. Byrja verður í startblokki. Seks renna á gangin.
- Mílin (1609 m): byrja verður 9 m frá start-strikuni, og síðan verða 4 heilir umgangir runnir. Talið av fólkið sum rennur samstundis verður avgjørt uppá basis av hvussu nógv lið eru við.
- Longdarlop: Hvør luttakari fær 3 lop, har longsta lop telur. Mált verður frá hvítum planka og til aftasta merkið í sandinum sum luttakarin hevur gjørt í lendingini.
- Spjótkast: hvør luttakari fær 3 kast, har longsta kast telur. Menn kasta 800 g spjót. Kvinnur kasta 600 g spjót. Mált verður har fremti endi á spjótinum nertir jørðina.
Nøkur dømi um hvussu nógv stig eru at heinta síggjast í talvunum niðanfyri.
Nummar 1, 2 og 3 fáa heiðursmerkið. Vinnandi liðið fær flotta ferðasteypi í varveitslu komandi árið.
Fyrispurningar um Virkisleikir kunna sendast til hvirlan(at)hvirlan.fo


text:
Kranaleiga
Demag AC 250-5 mobilkranin er sermerktur á tann hátt, at hann fyllir lítið í mun til tað hann lyftir. Kranin er lættur at arbeiða við og ofta krevur hann minni pláss enn ein vanligur lastbilur.
Kranin verður útleigaður uttan kontravektir, við 35 tonsum og 70 tonsum av kontravekt.
Kranin er væl útgjørdur við millum annað tveimum spølum, bumkamera, samtaluanleggið og ketum og reimum í øllum støddum.
Nakað sum er nýtt við hesum krana, er at hann hevur heilt nýtt system (IC-1) til útroknan av lyftiorku tá kranin ikke hevur allar kontravektir. Hetta gerð at kranin kann fáa upp til 400 % øking av lyftiorku útyvir eitt støðubein.
Sí meir um IC-1 Pluss her.
Sí lyftitalvur og annað her: Dátafíla fyri Demag AC 250-5


text:
Í desember í fjør var Jóna í starvsvenjing á Umhvørvisstovuni. Dagliga gongur Jóna í 9.ð á Skúlanum á Fløtum. Men í síni starvsvenjing fekk hon høvi at royna seg sum laborant. Hon hjálpti Mariu Dam uppi á Granskarasetinum iNOVA.
Kanningarnar snúðu seg um, at royna ein nýggjan hátt at máta diflubenzuron í hummara. Hesin mátin nýtir QuEChERS til at taka diflubenzuroni úr vevnaðinum. Kanningarnar vístu at QuEChERS hátturin helst er vælegnaður til at kanna lítlar nøgdir av diflubenzuron í hummarum.
Les stuttu frágreiðingina um kanningarnar her.
Um tú hevur spurningar ella viðmerkingar er tú vælkomin at venda tær til Mariu Dam, telefon 342400, ella at senda okkum ein teldupost us@us.fo« Aftur
Nýggj topografisk føroyakort
16-10-2018
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018


text:
Áheitan á Føroya Løgting
Seinastu dagarnar hava ting- og landsstýrisfólk arbeitt dag og nátt við fíggjarlógini fyri 2019.
Hendan seinasta fíggjarlógin hjá sitandi samgongu.
Í morgun varð úrslitið so lagt fram í fíggjarmálaráðnum. Og tíverri má staðfestast, at Suðuroyggin enn einaferð stendur eftir við lítlum ella ongum. Í bestu tíðum nakrantíð sýnist ongin veruligur vilji vera til at hjálpa, tá tað ræður um serligu støðuna Suðuroyggin er í.
Varhugin av at hetta fór at henda, hevur verið til staðar síðan Løgmaður byrjaði at skera ígjøgnum viðvíkjandi tunlunum til Fámjins og Dals, men okur vónaðu at tað fór at spyrjast okkurt burturúr hóast alt.
Samla eind
Gamaní hevur fíggjarlógin pláss fyri Ítróttarháskúlanum, hjálparfólkaútbúgvingini, og øðrum fínum tilboðum. MEN, tá ein bygd sum Fámjin ikki kann fáa innivist í ovurstóru játtanarkørmunum, ja, tá síggja okur onki annað val, enn at blanda okkum upp í málið.
Javnaðarfeløgini í Suðuroynni hava víst sína ónøgd, og tað fara okur í Suðuroyar Tjóðveldisfelag at stuðla teimum í. Um samgongan ikki maktar at standa saman og gera tað rætta í hesum málinum, so kunnu okur her suðuri standa saman sum ein eind og vísa okkara styrki.
Tískil fara okur í Suðuroyar Tjóðveldisfelag eisini at geva landsstýrismanninum okkara fulla stuðul viðvíkjandi ætlanini at byggja tunnil til Fámjins.
Suðuroyggin, eins og Fámjin, fyri hóttafalli
Arbeiðsloysið er nógv tað størsta í landinum. Fleirfalt!
Fólkatalið gongur støðugt skeiva vegin.
Tað gerast alsamt fleiri eldri fólk, og samstundis minkar talið av teimum yngru fólkunum.
Ferðin á búskapinum er ikki í eygsjón her suðuri.
Men onki sýnist at rýna við hesa samgonguna, tí aftur í dag síggja okur, hvussu illa Suðuroyggin verður viðfarin í politisku skipanini.
Sjálvt í bestu tíðum nakrantíð sýnist ongin vilji yvirhøvur at vera til staðar. Og tað heldur ikki, tá tað kemur til at byrja eitt so einfalt prosjekt sum ein tunnil til Fámjins.
Har er ongin eykakostnaður at rigga til – smiðjan hjá Landsverk er eitt hanagleiv frá munnanum.
Boriútgerðin er gjørd klár til endamálið.
Møguligar “barnasjúkur” ísv. sjálva boringina kunnu lættliga betrast um á staðnum.
Longdin á tunlinum er hóskandi til “nýggjar” kreftir innan tunnilsarbeiði.
Allar fortreytir eru fyri at hetta skal eyðnast, men hóast tað skal tunnilin til Fámjins steðgast ella útsetast. Og við hesum úrslitinum verður farleiðin til Fámjins trýst longur út í óvissuna – og lívið í bygdini tað sama.
Hesi umboðini í samgonguni, sum ikki vilja gera tað rætta, mugu svara fyri seg sjálvi, men eitt er so púra sikkurt hjá okkum veljarum; hetta kemur at síggjast aftur á Løgtingsvalinum.
Vælgagnist tykkum, sum tá ætla til Suðuroynna, ella sum hætta sær at fara eftir vegnum um Ørðaskarð, at leita eftir atkvøðum.
Nú hava Fámjiningar og Suðringar so fingið staðfest, hvør vil hesari oynni og fólkinum við nakað gott.
Suðuroyar Tjóðveldisfelag
Bárður Gunnarstein Nielsen, formaður


text:
Nú eru vit trý um at ganga frá verðini av hvørjum øðrum!! Hahah… nei tvætl. Nógv hava hugt eitt sindur undrandi uppá okkum, tá vit hava fortalt at vit trý (systkin) fóru at ferðast saman. Tað er vanligt at ferðast saman við familju, men kanska heldur øðrvísi at fara uttan børn og maka. Men tað veit den, hetta vil eg heilt sikkurt viðmæla tykkum til. Vit njóta hvørja løtu og láturin rungar í heilum.
Í gerandisresinum hugsar man kanska ikki so nógv um, hvussu tættur man var við síni systkin, tá man var lítil. Ímynda tær, man rann rundan um hvønn annan dag aftaná dag. Hetta fylti alt tá. Man stuttleikaði sær saman, skeldaðist, græt, flenti, bleiv óður og síðani góður aftur. Tá var hetta trygdarnetið, ið man altíð kundi líta á.
Sum við øllum øðrum, so broytist hetta. Man blívur eldri, fær maka, børn og dagarnar flúgva avstað. Man skapar sær sín egna gerandisdag, nýggjar vanar og býr kanska langt burtur frá hvørjum øðrum. Men óansæð hvussu ymiskur man er, fer man altíð at hava nógv til felags. Kanska man ikki skilir alt, ið hini velja at gera, trúgva osf, men grundin er enn tann sama. Halt kipp ikki vit hava flent eftir nógvum gomlum minnum, og samstundis hava vit skapa nøkur nýggj. Tað er altso sera sunt at koma burturfrá gerandisdegnum við hvørt.
Faktiskt hevur tað ongan týdning hvar man er. Vit kundu fyri tað verði í Nólsoy, men lat meg ikki fjala at vit njóta hitan her suðri. Vit eru stødd í Fuertoventuro, sum er ein av kanarisku oyggjunum. Hesn lítli býurin eitur La Pared. Her er sól, hiti og strendur. Alt tað vit hava ynskt okkum nú, hendan kalda veturin. Hotellið er heilt úti á endanum á oynni, og her er sum so onki rundan um okkum. Hetta hevur verið og er, ótrúliga lekkurt. Umhvørvið er sera róligt og vakurt. Fyri at koma eitt sindur runt í oynni, hava vit eisini leigað okkum bil í nakrar dagar og koyrt eitt sindur. Áhh sum her er nógv vakurt at síggja. Men útyvur alt vit síggja og uppliva, so hava tey man ferðast saman við, eina sera stóra ávirkan á hvussu ferðin spílar seg út.
Eg eri komin fram til, at tað eru seeera nógvir fyrimunir við at ferðast saman við sínum systkjum. Her eru trýggir av teimum:
1. Man tekur lættari atlit til hvønn annan
Familja fer altíð at verða familja og avtí sama hevur man eitt øðrvísi tilknýti. Man er vaksin upp við hvørjum øðrum og verið vanur við at taka atlit til hvønn annan. Man blívur ikki eins irriteraður inná hvønn annan. Hetta er heilt sikkurt við til, at gera ferðina lættari. Bæði tá man skal taka avgerðir, um hvar man vil fara, hvar man skal eta osf.
2. Man gerst enn tættari
Ynskir tú eitt tættari tilknýti til tíni systkin, so er hetta í hvussu er ein frálíkur møguleiki at betra um støðuna. Tú ert tvungin at brúka tíð saman við hvørjum øðrum. Eisini ger man ymiskt øðrvísi virksemi, enn heima. Halt kipp ikki vit hava flent nógv! Her eru longu nógvar søgur at taka heim við, sum vit óiva fara at flenna eftir í fleiri ár framyvir.
3. Deilimentan
Títt er mítt og mítt er títt. Hetta er fantastiskt, tá man ferðast. Vit noyðast ikki at hava trý av øllum, tí um onkur hevur gloymt okkurt, jamen so læna vit, og ongin fær gron. Tann peningaligi parturin er heldur onki at snakka um. (nú eri eg von við danskarar, har hvør króna skal flytast á mobilepay). Her eru vit føroyingar, so deiliga líka til. Men nú vit ferðast sum systkin, er hetta á heilt øðrum hæddum 😉
Nú nærkast vikuskifti bæði her og har! Leygarkvøldið verður BBQ kvøld fyri øll á hotellinum, so tað verður spenanndi at verða við til. Gott vikuskifti til tykkum har heima.
(Tey sum hava hug at síggja fleiri myndir, eru vælkomin at fylgja SukurSøtt á Instagram, HER)
Nú síggjast vit skjótt!
M&K


text:
Leitingin í kavbátamálinum steðgað
Allir kropslutirnir av Kim Wall eru funnir, og løgreglan í Keypmannahavn steðgar nú leitingini í Køge Víkini og Oyrarsundi í sambandi við kavbátamálið, har Peter Madsen er skuldsettur fyri at hava dripið svensku tíðindakvinnuna.
- Vit halda ikki, at orsøk er til at leita meira við hvørki skipum ella kavarum, sigur Jens Møller Jensen, drápsleiðari hjá løgregluni í Keypmannahavn, við BT.
Umframt kropspartarnar hevði løgreglan vónað at finna fartelefonirnar hjá Peter Madsen og Kim Wall, men tað verður nú av ongum, skrivar Ritzau.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Hava lýst eftir stjóra fyri slakar 50.000 krónur
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
Arbeiði uttanlands
Arbeiðir tú uttanlands, kanst tú ómakaleyst savna øll tíni fíggjarligu viðurskifti og lata Norðoya Sparikassa taka sær av teimum.
Heildarkundar fáa leiri fyrimunir, t.d. kappingarføra rentu á inn- og útlánum og ymsar ókeypis tænastur. Eisini geva vit góð ráð um fíggjarviðurskifti, og hvussu tey best verða skipað.
Kundi tú hugsað tær at fingið góð ráð um t.d. samansparing, bústaðarlán, tryggingar, eftirløn, íløgur, gjaldkort ella uttanlandsflytingar, ert tú vælkomin at seta teg í samband við okkum og biðja um eitt kundaprát.
Ring á tel. 475000, við Skype til "Norðoya Sparikassi" ella send eitt teldubræv til ns@ns.fo.
Lønarkontu í Norðoya Sparikassa
Lønin kemur inn á lønarkontuna, og hon verður eisini brúkt til at gjalda fastar útreiðslur við. Tú kanst taka pening út og seta pening inn. Tá ið føstu útreiðslurnar eru goldnar, kanst tú brúka tað, sum er eftir, sum tú vilt.
Ókeypis at stovna
Lønarkontan er ókeypis at stovna, og tú kanst knýta fleiri tænastur til lønarkontuna, til dømis Dankort, Visa/Dankort, MasterCard, netbanka og netbanka sum app. Við netbankanum fært tú yvirlit yvir fíggjarligu viðurskifti tíni, og tú fært avgreitt tey skjótt og bíliga.
Løn frá útlendskum veitara
Fært tú løn frá útlendskum veitara, fært tú lønina trygt inn á lønarkontuna í Norðoya Sparikassa. Tú skalt bara upplýsa IBAN-nr. títt og SWIFT-kotuna hjá Norðoya Sparikassa: NOYAFO21. Norðoya Sparikassi samstarvar eisini við Sparekassen Kronjylland. SWIFT-kotan hjá Sparekassen Kronjylland er: KRONDK22.
Tað er skjótt, bíligt og trygt at taka ímóti peningi úr útheiminum, tá ið flytingar verða gjørdar við SWIFT.
Minst tí til at geva arbeiðsgevaranum upplýsingarnar, sum eru nevndar omanfyri. Saman eyðmerkja hesar tína kontu í Norðoya Sparikassa.
Uttanlandsflyting
Verður peningur fluttur tær úr øðrum londum enn ríkisfelagsskapinum, ella flytir tú pening til hesi lond, verður tað avgreitt trygt og skjótt við SWIFT (Society for the Worldwide Interbank Financial Telecommunication), sum er ein altjóða avtala um flytingar millum peningastovnar. Sparikassin hevur eitt víðfevnt samstarv og kann avgreiða uttanlandsflytingar millum flestu lond í heiminum.
- BIC/SWIFT: Bank Identifier Code er altjóða eyðkenniskotan hjá einum peningastovni. BIC verður eisini nevnt SWIFT-kota. SWIFT-kotan hjá Norðoya Sparikassa er NOYAFO21.
- IBAN: Merkir International Bank Account Number og er títt egna kontunummar bara við uppaftur fleiri tølum og verður brúkt til flytingar ímillum lond. IBAN-nummarið stendur á kontuavritinum ella í netbankanum undir kontutreytum.
SWIFT-flytingar kunnu eisini verða avgreiddar í netbankanum, ella sendir tú okkum eina SWIFT-umbøn í telduposti til ns@ns.fo.
SWIFT-umbøn fæst á hesum leinki.
Meir fæst at vita um SWIFT-flytingar, vendir tú tær til eina av deildum okkara.
Avgreiðslugjøld og kostnaðir fyri SWIFT-flytingar.
Lønarkontu í Norðoya Sparikassa við tilknýti til netbankan
Arbeiðir tú uttanlands og hevur lønarkontu í sparikassanum, ber til at avgreiða fíggjarørindi tíni í netbankanum.
Við netbankanum kanst tú m.a.
- Síggja kontuyvirlit, saldur og bókingar
- Gera flytingar, hópflytingar og uttanlandsflytingar (SWIFT-flytingar)
- Stovna fastar flytingar
- Keypa og selja partabrøv
- Síggja komandi gjaldingar og skjalagoymslu
- Samskifta við kundaráðgevan í tryggum teldupostkervi
Netbankin er ókeypis at stovna, og árligt gjald verður ikki tikið fyri netbankan. Vinnuligi netbankin er eisini ókeypis at stovna og kostar kr. 250 um árið.
Kostnaðir fyri netbankatænastur.
Netbankin sum app
Við netbankanum sum app kanst tú altíð avgreiða fíggjarviðurskifti tíni og fáa yvirlit yvir fíggjarstøðuna - sama nær og hvar. Netbankin sum app virkar á flestøllum snildfonum og teldlum.
Netbankin sum app er rætta loysnin fyri teg, sum vil vera óheftur av tíð og stað. Neyðugt er at hava netsamband, men tær nýtist ikki at hava atgongd til teldu at avgreiða fíggjarørindini. Netbankin er altíð til taks - sama nær og hvar.
Skalt tú hava netbankan sum app, mást tú fyrst hava netbankaavtalu. Síðan meldar tú netbankan til sum app.
Við netbanka appini kanst tú avgreiða meginpartin av tí, sum tú avgreiðir við vanliga netbankanum, t.d. síggja kontuyvirlit, saldu og komandi gjaldingar umframt at flyta pening o.a. Við netbankanum sum app mæla vit tó til, at tú læsir snildfonina, so at óviðkomandi ikki sleppa fram at netbankanum á tann hátt.
Bílegg kundaprát
Hevur tú hug at vita meir um hesi viðurskifti, ert tú vælkomin at seta teg í samband við okkum og biðja um eitt kundaprát.
Ring á telefon 475000 / +45 70204750 ella bílegg kundaprát á hesari leinkju: Bílegg kundaprát
Eisini ber til at ringja til okkum við Skype til “Norðoya Sparikassi”.


text:
Hetta er tað fyrra at tveimum aftursvarum, til aftursvarið hjá Eivind Ortind Simonsen (limur í Gudloysi) um tann søguliga Jesus. Eivind byrjar við at átala meg, fyri royndir mínar at prógva Kristindómin. Hann pástendur at slíkt er ókristiligt og ikki samsvarar við dentin sum Kristindómurin leggur á trúgv.
Eg vil tí byrja við at forsvara hugtakið ‘trúarverja’, fyri at vísa á at vitan og staðfesting er sambart Bíbliuni, partur av kristnu grundarlæruni bæði í samband við Kristindóm sum heild, í lívinum hjá tí einstaka kristna og eisini í kunngerðini av tí kristna boðskapinum.
Læt meg líka siga at endamálið við hesum aftursvarinum, er ikki at verja tann søguliga Jesus, skapan ella Bíbliuna, men at vísa á at trúarverja, er eitt evnið sum Bíblian leggur miklan dent á og enntá beskrivar sum grundleggjandi.
Eivind skrivar:
Høgni Johannesen hevur ómaka sær at skriva eitt aftursvar til mínar hugleiðingar um tann søguliga Jesus. Eg vil takka Høgna fyri at hava tikið sær tíð til at lesa mína viðmerking, og ikki minst skriva sítt – heldur langa – aftursvar.
Mín upprunaliga viðmerking um tann søguliga Jesus bleiv skrivað, tí tað er eitt rák innan kristindóm, har tað fyri summi trúgvandi ikki er nokk bara at trúgva. Hesin bólkur av trúgvandi hava tørv á søguligum og vísindaligum prógvum fyri síni trúgv. Hetta er ein bólkur av trúgvandi, sum Søren Kierkegaard í sínari tíð segði um, at tey vóru teir størstu guds spottarar av øllum. Sambært Kierkegaard, so kann ivin ikki køvast við skynsemi ella prógvum. Tað sum skal til, er eitt lív, ið eftirlíknar Jesus sjálvum, og at royna at køva ivan við skynsemi er at missa Kristus. Tað er eisini áhugavert, at Jesus sjálvur ikki royndi at sannføra nakran við at koma við skynsemi ella prógvum. Fyri hann var nokk at siga “Fylg mær eftir, og tú vilt finna útav, um eg tali av mær sjálvum ella um mín tala er gudsgivin”
Trúgvandi, sum royna at prógva Jesus, gera trúnna til einkis, tí hvussu kann mann trúgva nøkrum, sum mann veit við vissu er hent? Trúgv er full vissa um tað, mann ikki sær, men hevur tú prógvað eitthvørt, so sær mann klárt og týðiligt. So er ongin ivi longur, og tá er ikki neyðugt at trúgva.
Høgni Johannesen er ein av hesum trúgvandi, fyri hvønn tað er neyðugt at halda trúnni uppi við søguligum og vísindaligum prógvum.
Høgni svarar:
Eg eri ikki førur fyri at siga, hvussu nógv innlit Eivind hevur inní kristnu læruna, men her mistekur hann seg ómetaliga.
Tað eru mong sum halda, eins og Eivind, at Kristindómur byggir á blinda trúgv, uttan at ein skal fyrihalda seg til søgu og fakta, men hatta er ein villeiðindi gongd og slett ikki ein bíbilsk meðinregla.
At nýta Søren Kierkigaard sum fyrimynd í hesum høpinum er eisini púra til fánýtis. Ein uppgáva eg skrivaði um Søguliga Jesus og Kierkegaard fyri nøkrum árum síðuni, setti meg nøkulundi inní hugsunnarháttin hjá hesum manninum. Kierkegaard sigur í samband við tann søguliga Jesus, at søgugranskan staðfestir einki viðvíkjandi ‘Kristusi av trúnnið’. Hetta var ikki tí at Kierkegaard avnoktaði Kristus og kristologisku hendingarnar, men tí hann metti at nærveran av tí ‘æviga’ í ‘tíð’, ikki mótsigur søgu (sum gudloysingar pástanda), men ‘hevjar seg yvir søgu’ og kann tí ikki forklárast út frá søguligum rammum.
Hendan hugleiðingin hjá Kierkegaard, hevur tó einki við søguliga gransking at gera og gerð einki uttan at yvirfløkja gransking í samband við trúgv og søgu. Í veruleikanum umboðar hetta einki, uttan typiska hugfloðið innan teologi-filosofi á samtíð hansara, Schleiermacher, Ranin og enntá Bultmann inkludera. Granskarir ídag, halda tó ikki serliga hátt um slíkan háfloygdan filosofiskan mystik innan søguligari gransking; tað undrar meg tí at Eivind rør upp við einum sovornum dømi.
Eivindsa skeiva tulkingin av Hebrearabrævinum 11
Gera søgugranskan og prógv trúnnað og harvið sanna virði í Kristindóminum til einkis, soleiðis sum Eivind sigur? Í hesum sambandi sipar Eivind til Hebrearabrævið 11: 1-2: ‘Trúgv er full vissa um tað sum vóna verður, sannføring um tað, sum ikki sæst’.
Men her týðir okkurt uppá, at Eivind ikki hevur givi sær far um samanhengin av tekstinum. Í samanhenginum, hevur versi sum so einki við tann søguliga Jesus at gera. Haraftrat eru tað fleiri vinklar til hetta versi. Tann eini, eru sjálvsagt teir faktorar sum menniskjan ongantíð kemur at hava fult innlit inní; tildømis, hvussu alheimurin uppstóð. Í hesum sambandi, snýr ‘trúgv’ í tekstinum seg ikki um Guds eksistens, men at vit ‘við trúgv’ kunnu ‘skilja’ at Gud virkar gjøgnum tous aionas ‘øldirnar’, sum oftani er yvirsett ‘heimurin’. Hetta hevði Eivind verið varðin við um hann læs versi í samanhengi.
Samanhengurin av tekstinum í kapitul 11, í Hebrearabrævinum, snýr seg annars ikki um Guds eksistens men um tað álit og vón sum teir gomlu trúarkappanir høvdu til Gud, í teimum dagligum viðurskiftunum, í teirra stóru lívsroyndunum og í teimum avgerðum hesir máttu taka. Í hesum høpinum snúði tað seg slett ikki um at prógva Gud ella religión; flestu av hesum høvdu longu uppliva Gudin gjøgnum guddómliga inngrípan, undrum og opinberingum og høvdu tíðskil alla tað staðfesting og apologetisku sannføring teir høvdu tørv á.
Enntá vers 3, sum gevur okkum ábending um at tað er við trúgv vit ‘skilja’ at Gud skapti ‘øldinar’, ella rættari ‘worlds’ ella alheimarnar, nýtist heldur ikki brúkast sum dømi uppá blinda trúgv og so slett ikki prógv fyri Gudi, men heldur at Gud er upprunin til eksistensin.
Við hesum kann eg eisini vísa pástandinum hjá Eivind aftur, um hvat hann heldur verða ein kristiligi uppfatan av kunngeringini.
Tvørtur ímóti, so argumenterar hesin teksturin fyri, at tað krevst ein skapari fyri at ein eksistensur skal verða til; hetta er tí ein faktorur, eg sum ein kristin, persónliga kann taka til mín og ein faktorur sum eg eisini kann deila við onnur. Men harvið framleggur teksturin heldur ikki henda faktorin sum ein blindan pástand; versi fevnir ikki um blinda trúgv men eisini um ‘nooumen’ at ‘skilja’ at heimurin uppstóð av tí guddómliga. Vit vita frá hópin av gomlum tekstum, at millum lærda fólki í 1-2 árhundra, verið tað seg grikkar, jødar og kristin, spældu hugtøk og gransking innan ‘kosmogoni’ ein heilt stóran leiklut. Tíðskil, er útgangsstøði ikki bara trúgv, men samstundis at hesi longu høvdu ‘grunda á’ og her hjálpti trúgvin teimum, at skilja at tað nátturliga mátti hava sín uppruna í tí ósjónliga, ókenda, guddómliga.
Hetta er í hvussu er, ikki so nógv øðrvísi, enn tað sum eisini gudloysingar gera í nýmótans høpi; har teir ‘grunda á’, og út frá síni materialistisku heimsmynd, koma til tað niðurstøðu (eftir teirra egnu materialistisku trúgv), at uppruni alheimsins ikki er ónátturligur, guddómligur ella intelligentur, men reint nátturligur.
At talan er um skil og trúgv, kemur eisini til sjóndar í øðrum bíbilskum tekstum, har alheimurin og nátturan, tess tilvera, skipan og mynstur verða framløgd sum prógv fyri at Gud er.
Dávid yrkir í Sálmi 19: 1-5:
“Himlarnir kunngera dýrd Guds, hvølvið ber boð um handaverk Hansara. Ein dagurin talar við annan um tað, ein náttin kunnger aðrari tað; uttan orð og uttan talu, uttan at ljóðið hoyrist, gongur rødd himmalsins út um alla jørðina...”
Seinni skrivar Paulus í Rómbrævinum 1: 19-20:
"Tað sum vitast kann um Gud, liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan."
At Bíblian her talur um ID og at skil og trúgv eru ein nátturlig reaktión, er púra opinlýst. Í hesum høpinum haldi eg ikki at Hebrearabrævið 11: 2-3, talar móti nøkrum slagi av staðfesting ella eggjar til blinda trúgv. Heldur grundgevur teksturin í ljósinum av heildarmyndini, at uppruni alheimsins, upprunin av tíð, stað og evnið, eins væl og kosmologiska, nátturulistiska og biologiska skipanin kann skiljast nógv betri í ljósinum av einum skapara. Her haldi, í mótsetning til tað sum Eivind sigur um trúgv mótvegis staðfesting, at Bíblian heldur eggjar meg, til at tala fyri einum alheimi og einari nátturu sum staðfesta ein skapara.
So her havi eg víst Eivind á heili tvey vers í Bíbliuni, sum sipa til staðfestingar út frá nátturuni (vísind), í samband við kristnu trúnna. Eivind fer tí so dyggiliga skeivur, tá hann ákærir meg fyri at verða ókristiligan, um eg ditti mær at vísi á søguligar ella vísindaligar staðfestingar um Gud ella av kristnu trúnni.
Her haldi annars at Eivind við at nýta hetta versi, hevur blanda millum evnið 'søguligi Jesus' og evni í Hebrearabrævinum 11; hesi eru hvør sítt. Eg havi eisini varhugan av at hann eisini blandar millum evnini ‘trúgv á Gud’ og ‘trúgv á Guds virkan’.
Jesus og evangeliums keldan um trúgv og sannførðing
Men nú hugsaði Eivind kanska um versi í samband við tann søguliga Jesus. Um so er, kundi Eivind ivaleyst pástaði, at fyri at verða kristilig, mugu vit taka við evangeliums boðskapinum, Jesusi og Gudi, alt í meðan vit samstundis eiga at verða so blinda fyri fakta og veruleika, sum tað nú einaferð til berð.
Men her fert tú skeivur.
Jesus í evangeliums kelduni, sá sjálvur týdningin í vitan og staðfesting, ikki blindari trúgv. Her kundi Eivind sjálvand sipa til orð Jesusar, til Tummas, tann ivandi ápostulin í Jóhannes 20, sum eitt mótargument; men so má hann eisini hava í geyma at samanhengurin í tí førinum snýr seg um uppreisn Jesusar eina. Tummas hevði eftir tekstinum at døma, í undanfarnu hendingunum, sæð Jesus virknan og Tummas hevði tí longu eina apologetiska sannførðing.
Hav eisini í geyma at hinir lærisveinir høvdu bæði sæð Jesus virknan og høvdu eisini verið vitnir til Jesu uppreisnar likam, vóru hesir so (eftir tekstinum at døma) ikki rættstillaðir í teirra trúgv? Gjørdi hetta sum tú sigur, trúgv teirra til einkis? Hesir høvud sæð, vistu og trúðu, ger hetta ikki heldur pástandin hjá Eivind til einkis?
Tey ‘sum ikki hava sæð’ og ‘tó trúgva’ eru sjálvsagt tey sum fóru at hoyra boðskapin frá Jesu lærisveinum, teimum 12 og hinum. Men hesi fóru eisini at hoyra um hetta út frá einari samtíðar, felags, eygnavitnis frásøgn; tú kanst tí ikki heilt skilja trúgv frá staðfesting í hesum samanhenginum (eg skal koma aftur til hetta).
Eivind skrivar: “Fyri hann var nokk at siga “Fylg mær eftir, og tú vilt finna útav, um eg tali av mær sjálvum ella um mín tala er gudsgivin”
Passar at Jesus segði “fylg mær”, men enn einaferð, rívir Eivind eitt punkt út frá heildartekstinum. Tildømis mátti Jesus vísa hvør hann var, og at hann kundi liva upp til hetta; hetta gjørdi hann, tildømis við sínum kraftargerðum (Jóhannes 5: 36; 10: 25-26, 37-38).
Bæði Markus og Jóhannesar Evangeliið vísa á fleiri støði av Jesusar staðfesting fyri lærisveinunum (Jóhannes 2: 11; 16: 30; 20: 8-31). Samanbera vit allar tekstirnar, vóru tað bara Filip og Matteus, sum undan kallinum fylgdu Jesus, uttan nakra staðfesting og tá hava vit neyvan fult innlit, inn í tær báðar hendingarnar. Av hesum báðum, hevði Matteus ivaleyst hoyrt um kraftargerðir Jesusar, áðrenn kallið. Her stendur tí bara Filip eftir, sum valdi at fylgja Jesusi blint; men seinni hevði hann líkaleiðis krav uppá staðfesting (Jóhannes 2: 11; 6: 1-7).
Eivind kann sjálvandi vísa á fleiri dømir har í Jesus er beinleiðis negativur um hesa staðfesting. Tað er púra rætt, at Jesus til tíðir noktaði at gerða mikið burturúr kraftargerðum. Men grundin var ikki tann at Jesus vildi, at tey blint skuldu trúgva. Teksturin vísir á, at staðfestingin tiltíðir kundi leiða upprunaliga endamálið við missión hansara út av kós (Jóhannes 6: 14-15). Í hesum føri vendi fokusi á ein jødiskan messias, sum politiskt skuldi loysa tjóðina Ísrael frá Róm og føra heimin inní eina nýggja øld. Jesus leggur dent á, fleiri ferðir at hetta var ikki endamálið við komu hansara á hesum sinnið (Matteus 21: 33-44; Lukas 17: 24-25). Tiltíðir kundi tað týtt uppá at Jesus bara vildi hvíla seg (Markus 6: 31 og 7: 24). Í ávísum førum sýtir hann fyri at staðfesta seg, eftirsum hann verður provokeraður av bólkum, sum longu vita um staðfestingina og kortini avbjóða hann, ikki tí hesir høvdu eitt opi sinnið, ella høvdu í huga at trúgva, men heldur tí teir vildu mótvirka. Hesin bólkur, visti uppá forhánd til Jesusar staðfesting; teir løgdu heldur ikki Jesus undir fyri snýta, men fyri at gera brúk av demoniskum kreftum (Matteus 9: 34 og 12: 24). Einki av hesum kann tí nýtast sum prógv fyri, at kristin skulu leggja dent á blinda trúgv, fyri Kristindóminum sum heild.
Tú hevur heldur ikki givið tær far um at Kristindómurin upprunaliga bygdi á søguliga staðfesting.
Tildømis tá Jesus velur sær út ávísar lærisveinar, at verða hjá honum, var tað ikki bara við tí fyri eyga, at læra hesar tí kristnu doktrinina og standardin í Ríkið Guds, men eisini so at hesir seinni kundu standa fram sum ein bólkur av eygnavitnum, fyri søguliga at staðfesta boðskapin. Tildømis lesa vit í Lukas Evangeliinum og Ápostlasøguni:
‘Og Hann segði við teir: “So er skrivað, at Kristus skuldi líða og triðja dagin rísa upp frá hinum deyðu, og at í navni Hansara umvending og syndafyrigeving skal verða prædika fyri øllum fólkasløgum, og byrjast í Jerusalem. Tit eru vitni um hetta (Lukas 24: 46-48).”’
“...og tit skulu vera vitni Míni, bæði í Jerusalem og í øllum Judea og Samaria og líka til enda jarðarinnar (Ápostlasøgan 1: 8).”
Her leggur Jesus týdningin á at eygnavitnini skuldu virka sum søgulig vitnir. Hetta var bara møguligt um hesir høvdu hoyrt og sæð Jesus í talu og verkið:
“Og eisini tit skulu vitna; tí tit hava verið við mær frá upphavi (Jóhannes 15: 27).”
Týdningurin av hesum kemur eisini til sjóndar tá ápostlanir skulu finna eftirmann Judasar:
"Tí eigur ein av monnunum, ið fylgdust við okkum, alla tíðina ið Harrin Jesus gekk inn og gekk út frá okkum, líka frá dópi Sínum við Jóhannesi, og líka til tann dag Hann var tikin upp frá okkum – ein teirra eigur saman við okkum at verða vitni um uppreisn Hansara (Ápostlasøgan 1: 21-22)."
Men nú helt eg Eivind pástanda at kristindómurin ikki leggur dent á nakra søguliga staðfesting! Hvar í allari tí víðu verð far hann tað frá?
Paulus og søguliga staðfestingin um Jesus
Eg kann eisini nevna Paulus í 1 Korintbrævið 15, ein tekstur sum verður mettur at verða skrivaður, ikki seinni enn ár 50-51, tað er 20 ár eftir Jesuar deyða og uppreisn; har í Paulus skrivar:
“...at Hann (Jesus) var jarðaður, at Hann reis upp triðja dagin, eftir skriftunum, og at Hann var sæddur av Kefasi og síðani av hinum tólv; síðani var hann sæddur av meir enn 500 brøðrum ísenn – av teimum liva flest allir enn; nakrir eru sovnaðir; síðani var Hann sæddur av Jákupi, síðani av øllum ápostlunum. Síðst av øllum var hann sæddur av mær við—hinum ófullborna fostri at kalla...” (Fyrra Korintbræv 15: 4-8).
Enn einaferð, um kristindómur, sum Eivind sigur, vildi frárátt mær at søkja mær prógv ella søguliga staðfesting, hví leggur hesin teksturin so dent á prógv og staðfesting? Átti Paulus ikki heldur at sitera setningin, ‘sæl eru tey sum trúgva og tó ikki hava sæð’, ella ‘trúgv er full vissa um tað sum vóna verður’?
Trúarverja í samband við at sannføra tann ikki-kristna
Kann eg so brúka staðfesting í mínari kunngerð og framløgu av evangeliinum, ella tá eg verji evangeliið?
Her kundi Eivind sjálvandi víst á tað sum Paulus skrivar í Fyrsta Korintbrævið 2: 1-5, fyri at geva mær eitt sindur av mótspæl:
“Táið eg tá kom til tykkara brøður, kom eg ikki sum meistari í talu ella vísdómi, táið eg kunngjørdi tykkum vitnispurð Guds. Tí eg setti mær fyri, einki at vita tykkara millum uttan Jesus Kristus, og Hann krossfestan...tala mín var ikki við yvirtalandi vísdómsorðum, men prógva við Anda og kraft, fyri at trúgv tykkara skuldi ikki verða grunda á menniskjavísdómi, men á kraft Guds.”
Men hetta vildi eisini verið miskilt í tí høpinum sum Eivind framleggur argumentið. Paulus sigur ikki her at staðfestingin er til fánýtis.
Tað sum Paulus sigur, er at hann í hesum førinum, ikki gjørdi sær ikki galt av heimspekingini sum tá fylti so nógv í hugsunnarháttinum í Líttla Asia og har umleiðir. Tað er hóast alt griska heimspekingin mótvegis evangeliinum sum Paulus leggur dent á í kapituli 1 og 2 í Fyrsta Korintbrævið, og ikki staðfesting mótvegis trúgv. At gera brúk av heimspekið fyri at staðfesta logikkin í evangeliums boðskapinum, hevði Paulus annars gjørt nýtslu av í býnum Aten frammanundan hesum (Ápostlasøgan 17), har hann roynda at staðfesta boðskapin og tá hava vit ivaleyst bara eitt summirat av framløguni. Paulus lýsir tí ikki 2: 1-5, sum tann vanliga mátan at framboða evangeliið, men sum sín egna hátt at boða tað kristnu trúnnu í hesum eina førðinum. Í kapitul 9 ger hann annars greitt, at hann vanliga tillaðar seg eftir teimum sum hann boðar evangeliið fyri, tildømis sum ein ‘jødi fyri jødum’ og sum ‘ein í ikki er undir jødiskari lóg, fyri teimum sum ikki eru undir jødiskari lóg’. Hann endar við at siga: “...eg eri vorðin øll alt, fyri í hvussu er, at frelsa nøkur (9: 22)!” Ivaleyst var hetta galdandi tá hann framlegði evangeliums boðskapin fyri lærdu fólkunum í Aten.
Fyri meg sjálvan er hetta eisini galdandi; tað nyttar lítið hjá mær, at fara inná háfloygdar filosofiskar spurningar, vísind ella djúpa teologi, á einum kristnum møtið í einari fáttækari bygd í Asia. Men í vesturheiminum er hetta mátin, eftirsum, tað er í hesum banunum tey flestu hugsa og tí eru tað ikki ókristiligt av mær, at boða kristna boðskapin og kjakast um kristindómin út frá tí sum annars er relevant; í vesturheiminum, ídag, er hetta innan trúarverju.
Í kapitul 15, í somu bók, fer Paulus sum sagt, sjálvur inná søguligar staðfestingar í samband við uppreisn Jesusar, júst tí at ‘vitnispurður Guds’, sum hann umtalar í 2: 1 snýr seg um søguliga staðfesting (hetta var jú endamálið við eygnavitnunum); sum hann eisini skrivar í Rómbrævinum 1: 4: “... (Jesus) sum eftir Anda Heilagleikans er við kraft prógvaður at vera Sonur Guds við uppreisn frá hinum deyðu....”
Men nú helt eg at Eivind segði at Kristindómur ikki snúði seg um prógv.
Her kann eg kann eisini vísa á tekstir, sum vísa á at tey fyrstu kristnu gjørdu brúk av trúarverju; tildømis skrivar Paulus ápostulin:
“Tað er jú rætt fyri meg at hugsa so um tykkum øll; tí eg havi tykkum í hjartanum, bæði í leinkjum mínum, og táið eg verji og staðfesti evangeliið...” (Filippibrævið 1: 7).
Kann tað verða meira simpult?
Víðari skrivar Paulus til tey kristnu í Korint:
“Tala tykkara veri altíð dámlig, krydda við salti, so tit vita hvussu tit skulu svara einum og hvørjum” (Kolossibrævið 4: 6).
Somuleiðis sigur Fyrsta Pætursbræv:
“...og verið altíð til reiðar at verja tykkum fyri einum og hvørjum, ið krevur tykkum til roknskap fyri vónina, sum í tykkum er...” (Fyrsta Pætursbræv 3: 15).
Vit síggja somuleiðis út frá Ápostlasøguni, at tey kristnu leggja stóran dent á kjak og staðfesting, í fyrsta árhundra:
Men hvønn sabbat helt hann samtalur í sýnagoguni og sannførdi bæði jødar og grikkar (18: 4).
Tí við miklari kraft tepti hann jødarnar, so øll hoyrdu, og prógvaði við skriftunum at Jesus er Kristus (18: 28).
Hann fór nú inn í sýnagoguna og vitnaði hugreystur í tríggjar mánaðar; hann helt samtalur og sannførdi tey um tað, sum hoyrir ríki Guds til (19: 8).
Tað er rættuliga stór mótsøgn í øllum hesum og pástandinum hjá Eivind, tá hann sigur at einasta svar kristindómsins eigur at verða: ‘fylg mær’ ella um eg skilji hann rætt: ‘trúgv blint uppá Jesus’.
Hugtøkini ‘trúgv’ og ‘vita’
Eivind blandar eisini millum trúgv og at ‘vita’, sum hann skrivar:
“hvussu kann mann trúgva nøkrum, sum mann veit við vissu er hent? Trúgv er full vissa um tað, mann ikki sær, men hevur tú prógvað eitthvørt, so sær mann klárt og týðiligt. So er ongin ivi longur, og tá er ikki neyðugt at trúgva”.
Hvussu forklárar Eivind so, at Tummas kundi trúgva, sjálvt um hann hevði sæð og at trúgv hansara av Jesusi, var rokna sum trúgv (Jóhannes 20: 29)?
Fari eg skeivur um eg siga at Eivind hevur onkursvegna miðskilt evnið?
Tað er eisini vers sum knýta ‘trúgv’ við at ‘vita’:
‘Og vita vit, at Hann hoyrir okkum, hvat vit so biðja um, tá vita vit, at vit hava tað sum vit hava biðið Hann um’ (Fyrsta Jóhannesarbræv 5: 15).
"...og vit hava trúð og fingið at síggja, at tú ert hin Heilagi" Guds (Jóhannes 6: 69)
So Eivind, nú veit eg ikki heilt, hvar tú hevur hesar meiningarnar hjá tær frá, men hatta er so ikki heilt í tráð við uppruna læru kristindómsins.
Nú mást tú enn einaferð orsaka um teksturin er ov langur, men eg havi í hvussu grundgivi mítt aftursvar.


text:
Tveir vágamenn úttiknir til U-21
ítróttur26-09-2018 - 21:26 - Jóanis Albert Nielsen
FSF: Eli Hentze og Hegga Samuelsen hava úttikið U21-hópin, sum 12. og 16. oktober skal spæla móti ávikavist Litava og Danmark
Eli Hentze er høvuðsvenjari hjá U21-liðnum, meðan Hegga Samuelsen er hjálparvenjari, og nú er greitt, hvørjir teir 21 spælararnir eru, ið skulu mynda føroyska hópin til dystirnar móti Litava og Danmark.
Hópurin
Silas Eyðsteinsson, 07 Vestur
Karstin Hansen, Skála
Rói Mørk Hentze, B36
Jóannes Kalsø Danielsen, KÍ
Ari Olsen, Skála
Bjarni Petersen, B36
Bartal Wardum, HB
Ólavur Niclasen, KÍ
Erlendur Magnusson, B36
Betuel Hansen, NSÍ
Janus Svabo Samuelsen, 07 Vestur
Jákup Biskupstø Andreasen, KÍ
Benjamin Heinesen, B36
Dan í Soylu, HB
Adrian Justinussen, HB
Jóannes Bjartalíð, KÍ
Petur Knudsen, NSÍ
Meinhard Egilsson Olsen, B36
Búi Egilsson, TB/FCS/Royn
Jákup L. Thomsen, FH (ICE)
Ari Mohr Olsen, HB


text:
Tíðindi
8. november 2017
Í farnu viku kundu vit lesa, at danir hava játtað 30 mió kr til gransking í fólkaskúlanum; talan er eitt nú um 12 ph.d-verkætlanir. Endamálið er at bøta um undirvísingina í fólkaskúlanum og geva læraraútbúgvingini eitt fakligt lyft. Síðan 2011 er stuðul latin til ikki færri enn 83 ph.d-verkætlanir, ið fara at gagna fólkaskúlanum í Danmark.
Tað ber eisini føroyingum til at søkja um stuðul til ph.d-verkætlanir og til aðrar, styttri verkætlanir, ið taka støði í føroyska skúlanum, úr Granskingargrunninum og Fólkaskúlagrunninum.
- Einastu oyramerktu pengarnir til gransking í fólkaskúlanum í Føroyum eru í Fólkaskúlagrunninum. Hann er sera avmarkaður, hevur latið stuðul til færri enn 10 verkætlanir seinastu 15 árini, og upphæddirnar eru eisini sera avmarkaðar. Hinvegin so ber til at søkja Granskingargrunnin um pengar til gransking í fólkaskulanum, hetta er á jøvnum føti við allar aðrar umsøkjarar. Nakrar verkætlanir eru stuðlaðar við hampiligum upphæddum, sigur Annika Sølvará, stjóri í Granskingarráðnum.
Hóast henda møguleikan at søkja um stuðul, so fær Granskingargrunnurin ikki nógvar umsóknir.
- Tað koma hendinga umsóknir til Granskingarráðið, sum eru viðkomandi fyri fólkaskúlan. Okkurt árið 1-2, ikki allar verða játtaðar, onnur ár er eingin. Hetta kann skyldast fleiri viðurskifti. Eitt er, at vit ikki hava so nógva gransking á økinum, tí er gáttin at fara í gongd helst nokk so høg. Eitt annað er, at tað er møtimikið at skriva umsóknir. Ert tú so heppin, at umsóknin hjá tær fær stuðul, so skal restupphæddin, finnast aðrastaðni, og hetta kann vera sera trupult. Tí kunnu fleiri aftra seg at brúka tíð til hetta, sum annars hevði verið brúkt til undirvísing ella annað arbeiði.
Annika Sølvará hevur verið virkin í skúlastýrisarbeiði í nógv ár; umframt hevur hon verið forkvinna í Heimi & skúla og sitið í nevndini í fólkaskúlaráðnum. Gransking á fólkaskúlaøkinum í Føroyum er týdningarmikil og neyðug, heldur hon, men hon kemur ikki av sær sjálvari.
- Besti mátin at seta ferð á eitt nýtt ella veikt øki er at raðfesta tað við oyramerktum miðlum. Tað er týdningarmikið at halda politiska armslongd, samstundis sum tað verður stungið rættiliga ítøkiliga út í kortið. Tað kann gerast við at oyramerkja játtan til heilt ávís endamál, eitt nú til til at kanna praksis á ávísum øki, til at kanna førleikar ella annað, uttan at fara niður í tann fakliga partin. Um tað varð sett játtan av til 1-2 ph.d.-verkætlanir um árið, so eru eftir 3 árum fleiri ph.d.-lesandi í gongd fulla tíð í 3 ár við ymsum evnum í føroyska fólkaskúlanum. Haraftrat kundi stuðul verið tøkur til smærri og styttri verkætlanir, sum lærarar kundu gjørt parttíð við síðuna av sínum starvi ella sum part av sínum dagliga starvi. Tað er betri at strekkja tað eitt sindur yvir nøkur ár, so at til ber at finna skikkaðar umsøkjarar. Tað átti at verið latin fullur stuðul til allar verkætlanirnar, so tað ikki er neyðugt at brúka orku uppá at finna fígging frá øðrum. Her er danska skipanin við ph.d.-ráðnum, sum letur stuðul árliga, ein góð fyrimynd.
Sí yvirlit yvir ph-d-verkætlanir, ið eru í gongd, og sum fara í gongd, ið Granskingargrunnurin og Sjúkrakassagrunnurin hava stuðlað: http://ark.axeltra.com/
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Bræv Paulusar ápostuls til Efesusmanna, kapittul 5
Verðið eftirfylgjarar Guðs í kærleika
v1
Verðið tí eftirfylgjarar Guðs eins og elskað børn,
v2
og livið í kærleika, líkasum eisini Kristus elskaði okkum og gav seg sjálvan fyri okkum til eina gávu og eitt offur, Guði til yndis anga.
Havið ongan lut í gerningum myrkursins
v3
Men ólevnað og alskyns óreinska ella ágirnd eiga ikki so mikið sum at verða nevnd tykkara millum, soleiðis sum tað sømir heilagum;
v4
og ikki heldur ófólkaligur atburður ella illavorðið tos ella leyslátað teiti, sum alt er ósømiligt, men heldur takkargerð!
v5
Tí at hetta vita tit og skyna tit, at eingin horkallur ella óreinur ella gírigur, sum er ein avgudadýrkari, hevur arv í ríki Krists og Guðs.
v6
Eingin villi tykkum við tómum orðum, tí at fyri slíkt kemur vreiði Guðs yvir børn ólýdnisins!
v7
Verðið tí ikki lagsmenn teirra!
v8
Tí at tit vóru áður myrkur, men nú eru tit ljós í Harranum; livið sum børn ljósins –
v9
tí at ávøkstur ljósins kemur fram í allari góðsku og rættlæti og sannleika –
v10
so at tit royna, hvat ið Harrin hevur tokka í.
v11
Og havið ongan lut í gerningum myrkursins, sum einki gott stendst av, men revsið teir heldur!
v12
Tí at tað, sum í loyndum verður gjørt av teimum, er tað ein skomm bert at tala um.
v13
Men alt tað, sum revsað verður, verður opinberað av ljósinum; tí at alt, sum opinberað verður, er ljós.
v14
Tí verður tað sagt: «Vakna, tú, sum svevur, og rís upp frá deyðum, og tá skal Kristus lýsa fyri tær!»
Skiljið Harrans vilja
v15
Gevið tí væl gætur eftir, hvussu tit liva, ikki sum óvísir, men sum vísir,
v16
so at tit keypa hina lagaligu stundina, tí at dagarnir eru vándir.
v17
Verið tí ikki óskynsamir, men skiljið, hvat Harrans vilji er!
v18
Og drekkið tykkum ikki druknar í víni, sum førir óflýggjaskap við sær; men verðið fyltir av andanum,
v19
so at tit tala hvør til annan við sálmum og lovsongum og andligum ljóðum og syngja og leika í hjarta tykkara fyri Harranum,
v20
og altíð siga Guði og faðirinum tøkk fyri allar lutir í navni várs harra Jesu Krists,
v21
og eru hvør øðrum undirgivnir í ótta Krists!
Um konurnar og um menninar í hjúnalaginum
v22
Konurnar skulu vera sínum egnu monnum undirgivnar eins og Harranum.
v23
Tí at maðurin er høvur konunnar, líkasum Kristus er høvur kirkjuliðsins, hann sum er frelsari likamsins.
v24
Men eins og kirkjuliðið er Kristi undirgivið, soleiðis skulu eisini konurnar vera monnum sínum undirgivnar í øllum lutum.
v25
Tit menn, elskið konur tykkara, líkasum eisini Kristus elskaði kirkjuliðið og gav seg sjálvan fyri tað,
v26
so at hann kundi halga tað við at reinsa tað í vatnbaðinum við orðinum,
v27
til tess at hann sjálvur kundi leiða kirkjuliðið fram fyri seg í dýrd, uttan blett ella rukku ella nakað av tílíkum, men so at tað kundi vera heilagt og lýtaleyst.
v28
Soleiðis eiga menninir at elska konur sínar eins og síni egnu likam. Tann, sum elskar konu sína, elskar seg sjálvan.
v29
Tí at eingin hevur á nøkrum sinni hatað sítt egna hold; men hann føðir tað og fjálgar um tað, eins og eisini Kristus ger við kirkjuliðið;
v30
tí at vit eru limir á likami hansara.
v31
Tí skal maður fara frá faðir sínum og móður síni og halda seg til konu sína, og tey tvey skulu verða eitt hold.
v32
Hetta loyndarmálið er stórt; men eg meini við Krist og kirkjuliðið.
v33
Men ið hvussu er, skulu eisini tit, og hvør fyri seg, elska sína egnu konu eins og seg sjálvan, og konan skal óttast mann sín.


text:
Tríggjar lættar háruppsetanir til veistluna.
No.1 – Fiskaflættan
Hetta lookið er eitt sindur avslappað og kul.
Jú meira tú hálar í flættuna, jú rokaligari og størri blívur hon.
Tað einasta tær tørvar til hetta er tvey elastik og eitt krúllujarn.
Hendan hársetanin hóskar væl til tað avslappaða settið eg legði út í gjár.
No.2 – Lág brúðarrulla
Hetta er ein av mínum yndis háruppsetaðum. Hetta er so klassiskt og skjótt at gera. Óansæð hvat tú ert í, so sært tú fín út við hesari setanini.
Eg havi sett hana saman við settinum við pelsinum. Pelsurin fyllur nokk so nógv, tí er gott at fáa hárið upp frá økslunum.
Her er vakurt at hava hálsketu ella stórar oyraringar, tí uppsetanin er so einkul.
No.3 – Flættan á síðuni
Hetta kann kennast eitt sindur trupult at fara í gongd við.
Tú flættar eina uppíflættu á hvørjari síðu og samlar báðar á einari síðu.
Aftur her, blívur flættan rokaligari og stórri, jú meira tú hálar í hana.
Hesa setanina havi eg sett við tí einkla settinum.
Nú er bara at fara í gongd. Ofta haldi eg, at hárið og smynkan hevur líka stóran týdning, sum klæðini man er í. So um tú følir at tín kjóli er eitt sindur óintresantur, so kanst tú sagtans redda tí, við at seta fokus á hárið og smynkuna. Góða eydnu! Vónandi gav hetta ein íblástur til tín. Eg vil gjarna síggja myndir og viðmerkingar um hvussu hevur gingið 🙂
M&K


text:
Miso og Børka royndu seg bæði í opnari kapping í dag. Venjingin upp til hevur primert snúð seg um kappingar, sum liggja longur frammi, og tí var hvørgin hvíld til at præstera væl, men ein kapping er góð venjing. Bæði royndu seg á 100 m og í longdarlopi.
100 m
Fyrstur í startblokkin var Miso. Miso hevur primert arbeitt við at fáa startin at sita, tí var áhugavert at síggja, hvussu hetta fór at rigga í kapping. Miso fekk gott trýst aftur í blokkin, og kom tí væl betur avstað enn hann plagar. Eisini var hann lægri enn áður, men tó ikki so lágur, sum hann hevur megnað at verði til venjing, og tí misti hann nakað av drive, og harvið ferðøking, fyrstu 10-15 metrarnar. Toppferðin og sprintúthaldni er enn á góðari leið. Tíðin í mótvindinum gjørdist 12,87 sek (w: -1,9 m/s).
Børka hevur, eins og Miso, arbeitt við startinum. Hennara fokus hevur verið, at fáa økt um frekvensin. Hetta riggaði stak væl, og kom hon væl skjótari út á 10 m enn hon plagar. Hon var tó merkt at nógvari venjing í seinastuni, og kostaði tað nakað síðstu metrarnar. Tíðin gjørdist tó 14,98 sek (w: -1,5 m/s), sum er hennara næstbesta nakrantíð.
Longdarlop
Av tí at luttakarar ikki vóru so nógvir, sluppu øll at leypa samstundis ein lítlan tíma eftir at 100 m kappingina. Hetta var gott val, tí annars høvdu pausurnar millum lopini gjørst í styttra lagi. Børka byrjaði við at leypa 4,32 m, sum var 5 centimetrar frá hennara persónliga metið. Næstu lopini gjørdust styttri og styttri. Nakað, sum var vantandi havandi í huga at hon hevur vant nógv í seinastuni.
Miso hevur stríðst við at fáa atrenningina at sita. Í teimum síðstu tveimum kappingunum, bleiv tað til seks yvirtrakk í hvørjari. Stóra avbjóðingin var, at har var nógvur munur á hvussu yvirtrakk hendi. Tí hevur verið arbeitt við at stabilisera atrenningina. Hetta hevur eydnast allsamt betur fyri hvørja venjing. Dagurin byrjaði tó við tveimum yvirtrakk, men so sat í triðja lopið. Tað bleiv mált til 5,25 m, sum er persónligt met. Næstu trý lopini sótu eisini perfekt á plankanum, og vóru øll omanfyri fimm metrar, og trý av teimum fýra síðstu lopunum vóru omanfyri gamla persónliga metið.
Næsta kapping er stórkapping, sum Hvirlan skipa fyri vegna FÍF.


text:
Dupult partur hesa fer! Tað veit denn, eg mátti næstan leggja ein heilan dag av, so eg skuldi náa at síggja alt. Eg haldi kanska at teir sum gera sendingina, vistu at eg júst hevði fingið summarferiu, so tí passaði... Continue reading →
Hann náði tú meg! Snakka um drama. So um man dámar paradise hotel og líknandi seriur, so er hetta nakað fyri teg! The first one-on-one date Tann fyrsat one-on-one datin er tann sum allir droyma um. Tann sum fær hana,... Continue reading →
Let the journey begin.. Endiliga! Orsøkin til at eg nústani skrivi hesa greinina, er tí eg hevði trupulleikar við at finna eina heimasíðu, har eg kundi síggja partin. (Ja, sigast skal at eg streami tað). Eg plagi at finna partarnar... Continue reading →
Týsdagur er The Bachelorette dagur! Juhuu! Ein nýggj sesong av The Bachelorette byrjar í næstu viku og eg eri MEGA fan! Tú hugsar.. “hvat í allari víðu verð?? Er tað ikki har 25 menn royna eftir einari kvinnu!!?? Og so... Continue reading →


text:
Treytir
Ynskir tú at lýsa eitt tiltak? Set teg í samband við Kunningarstovuna í tínum øki, sum síðani leggur tiltakið inn. Eisini kanst tú sjálvur leggja tiltakið inn, og síðan verður tað góðkent av Kunningarstovuni í tínum øki. Ynskiligt er, at tiltakið eisini verður lýst á enskum og donskum um tiltakið ynskir at røkka danskt- og enskttalandi fólki. Fyri at tiltakið skal leggjast alment út, eigur fyriskiparin at tryggja, at ongar stavivillur eru í tekstinum, og at fyriskiparin hevur rættindi til at nýta myndina. Kunning.fo leggur tiltakið alment út, og um kunning.fo metir at tiltakið og lýsingin av tiltakinum yvirtraðkar føroyska lóggávu, tilskilar kunning.fo sær ikki legga tiltakið út. Kunning.fo átekur sær onga ábyrgd av myndatilfari, teksti ella øðrum í samband við tilfarið um tiltakið, sum fyrireikarin letur kunning.fo at leggja út. Kunningarstovan hevur endaligu avgerðina hesum viðvíkjandi. Tað er ókeypis at lýsa á kunning.fo.


text:
Fokus á "Hví ynskja vit broyting"
Handilsmiðdepilin skipar aftur fyri vældámda tiltakinum SANSA, hesaferð í Tofta skúla mikukvøldið 1. juni. Hetta er fjórðu ferð at SANSA er á skránni. Byrjað verður kl. 19.30 og kvøldið endar umleið kl. 23.00.
Høvuðsevnið á SANSA hesaferð er "Broyting" og á skránni verður nógv forvitnisligt og spennandi.
Á pallinum verður ymiskt áhugavert á skránni. Millum annað fer Rune Petersen, ið er eigari av Vælvera Fitness í Saltangará, at greiða frá hvussu ein lívstílur við rættari venjing og góðum kosti kann betra um tína lívsgóðsku. Harumframt skipar Rune Petersen fyri eini fitness framførslu, har man fær eitt innlit í ein part av tí, sum Vælvera Fitness hevur at bjóðað.
James Olsen, sum m.a. er kendur tónleikari, radiovertur og mangt mangt annað, fer at halda ein fyrilestur um sítt lív áðrenn og eftir skurðviðgerðina Gastric Bypass. Hví velur man eina tíllíka loysn?
Hví ynskja vit broyting? Hendan spurning fer Oddbjørg Johansen millum annað at viðgera í sínum fyrilestri. Oddbjørg Johansen er útbúgvin sjúkrarøktarfrøðingur og arbeiðir í gerandisdegnum við cognitivari viðgerð á sykiatrisku deild á landsjúkrahúsinum. Høvuðsevnið í hennara fyrilestri er "Mindfulness".
Anna Faroe fer at undirhalda við sínum frálíku rødd saman við guitarsnillinginum Hjalta Joensen.
Luttakandi limirnir í HMD hava vøruframsýning og sølu sum undanfarnu ferðirnar. Øll vitjandi fáa ein gávuposa, tá ið tey fara heim og í steðginum verður høvi at síggja lívligu og kreativu vørubásarnar sum hava nógv frísk og summarlig tilboð til tey vitjandi.
Eisini fáa allir gestir ein frískan vælsmakkandi smoothie umframt kaffi við onkrum sunnum søtum afturvið.
Hallur Hansen verður vertur og atgongumerki á 199 kr. eru at fáa í Effo Saltangará, hjá Pidda á Toftum og á Kunningarstovuni í Runavík. Sí www.hmd.fo.


text:
Sambært skrásetingunum hjá Granskingarráðnum hava tíggju føroyingar lokið ph.d.-prógv í 2017. Tvær av hesum verkætlanunum eru partvís fíggjaðar úr Granskingargrunninum.
21. apríl vardi Jóhanna Martina Petersen, lækni, ph.d.ritgerð sína á Syddansk Universitet. Ritgerðin kallast: “Prevention of ulcer-complications related to NSAID/Aspirin by using a CDSS – a Randomised clinical trial in General Practice”. Les meira her
5 . mai vardi Heini í Skorini ph.d.-ritgerð sína á King’s College, University of London. Ritgerðin kallast: ”Human Rights Language as a Double-Edged Sword: Examining the Clash on Freedom of Expression and Defamation of Religions in the UN System”. Hon er fíggjað úr Granskingargrunninum. Les meira her
Í juni 2017 vardi Magda Lambaa Altinok, lækni, ph.d.ritgerð sína við Syddansk Universitet. Ritgerðin kallast: “Quality of life, mental and physical health in polycystic ovary syndrome”. Les meira her
24. august vardi Sólvá Káradóttir Eliasen ph.d.-ritgerð sina á Fróðskaparsetrinum, Ritgerðin kallast: “Primary production on the Faroe Shelf – Spatial and temporal variations with links to hydrography”. Les meira her
22. september vardi Christina Solmunde Michelsen ph.d.ritgerð sína á Københavns Universitet. Ritgerðin kallast “John the Baptist’s Public Ministry in Lk 3:1-20: Is Luke a Writing Reader of Matthew?”. Les meira her
13. oktober vardi Katrin Hoydal ph.d.ritgerð sína við NTNU. Ritgerðin kallast “Levels and endocrine disrupting effects of legacy POPs and their metabolites in long-finned pilot whales of the Faroe Islands”. Hon er stuðlað úr Granskingargrunninum. Les meira her
9. november vardi Pauli Fríðheim Petersen ph.d.-ritgerð sína á DTU. Ritgerðin kallast: “Early Warning of Cascading Outages in Electric Power Systems”. Les meira her
17. november vardi Kalpana Vijayavarathan ph.d.-ritgerð sína á Fróðskaparsetrinum. Hon hevur verið dupult innskrivað á Fróðskaparsetrinum og á Aarhus Universitet. Ritgerðin kallast: ” Teacher cognition of grade 8 teachers on teaching speaking in English as a foreign language in The Faroe Islands and its impact on teachers’ pedagogical praxis: seven case studies.” Les meira her
17. november vardi Arndis Simonsen, ph.d.-ritgerð sína á Aarhus Universitet. Ritgerðin kallast “Social Influence: Imitation and Conformity in Schizophrenia” Les meira her
7. desember vardi Hallur Mortensen ph.d.-ritgerð sína við Durham University í Onglandi. Ritgerðin kallast ”The Baptismal Episode as Trinitarian Narrative: Proto-Trinitarian Structures in Mark’s Conception of God.” Les meira her
Ph.d. lesandi, ph.d.arar og doktarar skrásettir í Heilagrunninum
Til ber at finna upplýsingar um allar ph.d. lesandi, ph.d.arar, doktarar og aðrar føroyskar granskarar, sum vit vita um, við at fara í Heilagrunnin.
Vit hava eisini ein afturlatnan bólk á Facebook, sum kallast Føroysk ph.d.lesandi, har til ber at kunna og samskifta um viðkomandi viðurskifti, eitt nú stuðulsfreistir, skeið, ráðstevnur, ph.d.verjur og útgávur. Til ber at biðja um limaskap her
Saknast onkur ph.d.lesandi, ph.d.ari ella annar í Heilagrunninum ella í yvirlitinum omanfyri, frætta vit fegin á gransking@gransking.fo


text:
Náttarrenning leygarkvøldið - TUNNILSDAGIN
21. Feb 2011
Leygarkvøldið 26. februar kl. 22.00 skipar Treysti fyri ársins fyrstu Náttarrenning
les meir
VK-4 í Hvannasundi
20. Feb 2011
Leygardagin 26. februar kl. 11.00 skipar Treysti fyri 4. umfari í Vetrarkappingini 2010/2011 í Hvannasundi. Hetta er fjórðu ferð at Treysti skipar fyri Vetrarkapping...
les meir
Torra-heilsurenning
13. Feb 2011
Torra-heilsurenning Klaksvíksvegur – niðanfyri Klaksvíkar Sjúkrahús Leygard. 19. febr. kl. 14 Auðunn Konráðsson, formaður í Heilsu- og Umhvørvisnevnd býráðsins...
les meir
FM Cross verður í Hoydølum
06. Feb 2011
Tíðindaskriv frá FÍF: Seinnu árini hevur FM í cross-renning verið hildið á sonevnda “Stovugólvinum” omanfyri Svangaskarð á Toftum. Her hava vit havt mangar...
les meir
VK-3 Streymnes
02. Feb 2011
Tíðindaskriv frá FÍF: Leygardagin 5. februar verður 3. umfar av vetrarrennikappingini runnið í Hvalvík og Streymnesi. Møtt verður í ítróttarhúsinum...
les meir
Rebekka setti nýtt met á 800m
31. Jan 2011
Tað gekk eisini sera væl hjá Rebekku á 800m í Pallas Spelen. Hjá Marnari gekk minni væl, tí hann og ein annar rennari stoyttu saman...
les meir
Gull og silvur til Rebekku og Marnar fyrra dagin
29. Jan 2011
Tað hevur gingið sera væl hjá Rebekku og Marnar, sum bæði hava runnið 1.500m í Pallas Spelan í Malmø í dag. Breytin er 200...
les meir
Rebekka og Marnar til Pallas Spelan (Malmø)
28. Jan 2011
Tíðindaskriv frá FÍF: Seinnapartin fríggjadagin fóru 7 ungdómar og 2 leiðarar hjá FÍF av landinum. Eitt sindur av fjáltri kom...


text:
Heri Simonsen 06.08.2018 (19:20)
VIDEO: Heini tryggjaði Fremad Amager eitt stig
Heini Vatnsdal var við frá byrjan tá lið hansara, Fremad Amager í dysti á útivølli í næstbestu donsku fótbóltsdeildini spældi javnleik 2-2 ímóti Hvidovre. Í steðginum var støðan javnleikur 1-1.
Fremad Amager kom á odda við einum sjálvmáli tá 13 minuttir vóru farnir. Nicolai Bak Johannessen javnaði fyri Hvidovre seks minuttir undan steðginum. Tá 10 minuttir vóru eftir av vanligu leiktíðini legði Lirim Qamili Hvidovre á odda 2-1. Tá bert fáir minuttir vóru eftir at leika javnaði Heini Vatnsdal, tá hann fekk prikað bóltin innum málstrikuna, og harvið tryggjað Fremad Amager eitt kærkomið stig.
TRÝST á PÍLIN á MYNDINI, og síggj hæddarpunktini frá dystinum millum Hvidovre og Fremad Amager. Tað er Hvidovre Avis sum hevur lagt hæddarpunktini út á Vimeo.
Komandi sunnudag tekur Fremad Amager ímóti Lyngby á leikvøllinum í Sundby í Amager.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Áki Bertholdsen 19.10.2015 (00:03)
Nú er greitt, hvør verður formaður í Sambandsflokkinum
Tað er nú greitt, at tað verður Bárður á Steig Nielsen, sum verður nýggjur formaður í Sambandsflokkinum.
Eftir at formaðurin seinastu nógvu árini, Kaj Leo Holm Johannesen, í summar gjørdi av at leggja frá sær, hevur flokkurin leitað eftir nýggjum formanni.
Tey hava alla tíðina gjørt greitt, at tey fóru at royna at fáa øll valfeløgini at semjast um eitt valevni, fyri at sleppa undan stríðsvali.
Sambandsflokkurin heldur eykalandsfund leygardagin og tá skal formaður, og næstformaður veljast.
Freistin at stilla upp var úti nú á midnátt, og nú evstamark er farið, upplýsir sambandsflokkurin, at bara eitt uppskot er komið inn til formansvalið, og tað er Bárður Nielsen.
Sostatt eydnaðist at semjast um formannin, og sostatt er tað eisini greitt, at Bárður á Steig Nielsen verður formaður, hóast hann formliga ikki verður valdur fyrren leygardagin.
Bàrður Nielsen er næstformaður í flokkinum og sostatt skal flokkurin eisini hava nýggjan næstformann.
Tað er eisini bara eitt uppskot til starvið sum næstformaður, og tað er Magni Laksáfoss, og sostatt verður hann næstformaður.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Í kvøld verður fundur um fiskivinnunýskipanina, har Høgni Hoydal, Bjørt Samuelsen og Ingolf S. Olsen luttaka.
Suðurstreymoyar Tjóðveldisfelag skipar fyri fundi um fiskivinnunýskipanina í kvøld í hølunum hjá Havnar Arbeiðskvinnufelag. Høgni Hoydal, Bjørt Samuelsen og Ingolf S. Olsen luttaka á fundinum, har gongdin í málinum um fiskivinnunýskipan verður viðgjørd.
Emil Hermansen, formaður í Suðurstreymoyar Tjóðveldisfelag sigur við Fjúrtanda, at endamálið við tiltakinum er at uppplýsa um fiskivinnunýskipanina og politisku støðuna.
– Politiska støðan hevur verið somikið spent seinastu tíðina, at vit hildu, at veljarin skuldi fáa møguleika at seta politikkarunum spurningar, greiðir Emil Hermansen frá. Hann sigur, at høvi eisini verður at kjakast um politisku støðuna.
Tiltakið byrjar klokkan 20, og Tjóðveldi skrivar á heimasíðu síni, at tey vóna at góð uppmøting verður til tiltakið. Emil Hermansen sigur, at ætlanin er at hava eina røð av tiltøkum næstu tíðina, og at upplýsandi fundur um pensjónsnýskipanina væntandi verður í desembur.


text:
- Tíðindi, mentan og ítróttur
16 milliardir í tolli á kinesiskar vørur
Hetta kemur afturat økta tollsatsinum á kinesiskar vørur, sum kom fyri einum mánaði síðani. 6. juli boðaði Donald Trump frá, at tollur skuldi leggjast á kineskiskar vøru fyri 34 milliardir dollarar, og um góðar tvær vikur verða 16 milliardir dollarar so lagdar afturat.
Kinesiska stjórnin hevur frammanundan boðað frá, at tey fara at svara aftur við at økja um tollsatsin á amerikanskar vørur við tilsamans 60 milliardum dollarum.
Hesi boðini komu longu fríggjadagin, men tað er ógreitt, nær kinesiska stjórnin fer at seta øktu tolltiltøkini í verk.
Sí eisini


text:
ORSAKA - ORSAKIÐ
"Orsaka" segði upplesari í útvarpi hvørja ferð, hann var mismæltur. Hetta hevði verið í besta lagi, las hann fyri einum, men nú lurtaði meginparturin av Føroya fólki eftir upplestri hansara. Tí átti hann at havt orðið í boðshátti fleirtali heldur enn í eintali og sagt ''orsakið''. Eisini kundi verið sagt: "Umberið meg" ella "Haldið mær til góðar".
VALHØLL
Vanligt er at hoyra hetta navnið sagt við stuttum einljóðandi a, eins og í donskum. Tað er ikki beint eftir føroyskum framburðarreglum. Tá ið seinni liður í orði byrjar við sjálvljóði ella h (ið er sera veikt hjáljóð, ikki øðrvísi enn ein blástur), verður sjálvljóðið í fyrra liði ikki stytt . Tí verður a í hesum orði av røttum sagt sum langt a, ella beinari sagt, tvíljóð, ljóðskrivað [ea].
VEVA - STERKT BENT SAGNORÐ
Tað man pína manga gamla vevkonu at hoyra orðið at veva veikt bent sum eitt nú at sleva. Hon "vevar", "vevaði", "hevur vevað". Hetta orðið er sterkt bent, og rætta bendingin er í høvuðsheitunum: vevur, vav, vovin/vovið.
5 PUNDA FLAK
Tað ljóðar heldur rangvørgt, tá ið talað verður um "5 punds flak". Her verður talað um fleiri enn eitt pund, og tí átti hvørsfalsformurin at veriðpunda í staðin fyri "punds", sum er hvørsfall í eintali. Roynið heldur at skriva og siga 5 punda flak."4 songs stova" varð sagt í útvarpinum einaferð í vár. Eigur eyðvitað at vera 4 seingja stova (hvørsfall í fleirtali).
''SAGA'' EITUR SØGA Á FØROYSKUM
Norrøna (og íslendska) orðið saga verður víða um lond nýtt sum bókmentafrøðiligt heiti á fornum norrønum og íslendskum søgum. Hetta hoyrist eisini tíðum á føroyskari tungu, sagt við longum a [a:] og hørðum g í fleirtali við tí mishátta sniði "sagair". Hetta hóskar als ikki í føroyskum. Tað rætta er heldur at nýta samsvarandi føroyska orðið søga um hesa bókmentagrein, og so í hvørjum føri skila til, hvat slag av søgum hugsað verður um, t.d. íslendingasøgur, kongasøgur , fornaldarsøgur, riddarasøgur o.s.fr. Føroyingasøga er kvistur á hesi grein - og kundi nakar hugsað sær at nevna hana annað!
INN - INNAR, ÚT - UTTAR
"Tá ið teir høvdu prátað eina løtu á trappuni, fóru teir "innar"…" - nakað soleiðis varð tikið til í eini tíðindasending. Innar er miðstig av hjáorðinum inn og merkir 'longri inn'. Ert tú staddur uttanfyri, kanst tú fara inn, komin inn í forstovuna kanst tú fara innar í stovuna. Onkur segði um mann, at hann slapp ikki "innar" í landið - átti at sagt inn, tí maðurin var ikki enn sloppin inn um mark! Tey, sum ikki duga at gera mun millum inn og innar, halda ivaleyst innar vera "føroyskari" enn inn, tí einki er í donskum, ið líkist tí.Sami er munurin millum út og uttar.
EITT SINDUR UM HVØRSFALL
einaferð aftur
Barnsliga og óformliga hvørsfalsendingin -sa, sum í Jákupsa, mammusa, ommusa, hóskar ikki í øllum stíli, sum t.d. tá ið onkur segði "í Bresjnevsa tíð" í staðin fyri "í Bresjnevs tíð", sum er væl bæriligari bæði í skrift og talu.Í mansnøvnum, sum hava endingina -s í hvørsfalli, verður hetta -s varðveitt, tá ið -son verður lagt afturat, eins væl og -dóttir, t.d. Eiriksson,Eiriksdóttir, ikki "Eirikson", ''Eirikdóttir''. Hetta seinna lýsir gjølla, at -s'ið eigur at vera við!Í styttingum av nøvnum og navnorðum eigur hvørsfalsending ikki at koma fyri. "Limir FK's" sást í lýsing herfyri. FK er stytting av navninum Føroya Keypssamtøka. Seinna orðið er veikt bent kvennkynsorð, sum í hvørsfalli endar við -u. Tí sæst, hvussu høpisleyst tað er at knýta hvørsfals-s upp í styttingina. Styttingin umboðar orðið í øllum føllum, eisini hvørsfalli. Tí er rætt í hesum føri bert at skriva limir FK. Á sama hátt formaður TB, hús KFUM, endamál FNU, aðalfundur ST, umboð MÚ (ikki MÚ's, ið sást fyri stuttum). Annars er tað ikki føroyskur, men enskur siður at seta burturfalsmerki (apostrof) framman fyri hvørsfals-s!
UPPGERÐ ER KVENNKYNSORÐ
og ikki hvørkikynsorð, sum sjónvarpið vildi vera við herfyri. "Tað verður "eitt uppgerð'''', segði maðurin. Hví? Tí opgør er hvørkikynsorð á donskum. Á føroyskum eitur tað ein uppgerð!
AT BÝTA UPP - óføroyskt og føroyskt
Ofta sæst og hoyrist at "býta upp" í staðin fyri at býta sundur ella bert at býta. Her man danska opdele búgva undir. Tó er orðafellið at býta uppgott føroyskt í talvmáli. Tað er at drepa mann fyri mann; á donskum eitur tað at afbytte, og helst sigur onkur tí skeivt at ''býta av'' fyri at býta upp. Navnorðið er uppbýti (danskt afbytning).
AT TELVA
Nú benda flestøll orðið at telva soleiðis: telvar í 2. og 3. pers. nútíð, telvaði í tátíð, og upprunaliga bendingin tykist ongan góðan eiga. Hon ertelvir í nútíð og telvdi í tátíð, sagt [teldi] - v'ið hoyrist ikki. Framburðurin er hin sami sum hjá telgdi, tátíð av at telgja, og tað man hava gjørt sítt til, at so mong hava slept gomlu bendingini av orðinum at telva. Men samanhangið átti at sagt til, hvat meint er við í hvørjum føri. So hví ikki loyva hesi bending framat onkuntíð upp ímillum, so at hon ikki gloymist heilt!
NÝTA - NJÓTA
"Eg nýti tað", segði kona á Leynasandi við sjónvarpið í góðveðrinum. Hon átti at sagt: "Eg njóti tað". Men henda kona er ikki einsumøll um at siga so. Vanligt er vorðið at blanda hesi bæði orð saman: at njóta, ið merkir 'at hava fragd av', og nýta, ið merkir 'at brúka, gera nýtslu úr'.Njóta er sterkt bent: nýtur, neyt, nutu, notið, í 1. pers. eint. nútíð eg njóti. - Nýta er veikt bent: nýtir, nýtti, 1. pers. eint. nútíð: eg nýti. "Eg nýtihøvið at njóta sólina". Skeivi málburðurin man vera komin av danskari ávirkan. Danskt nyde líkist nógv hinum føroyska nýta, men merkir 'njóta'.
LAG
Nógv eru farin at tala um lag, tá ið tey meina við yrking (song, vísu, rímu, kvæði o.tíl.). Plátuvendara varð sigandi nú ein dagin: ''Hann hevur sjálvur umsett lagið hjá Evert Taube". Tónlistin hevur onkuntíð verið nevnd "altjóðamál", t.e. hon skilst av øllum tjóðum, har er ikki neyðugt at týða. Men tær yrkingar, ið sungnar verða saman við løgunum, ber til at umseta. Her skuldi verið lætt at skilt ímillum.
Í EINUM BLAÐ
Lesari undrast á, at í seinasta Orðafari stóð "at síggja hetta í einum blað". - Hetta er hvørjumfall, og hann hevði tí væntað, at tað skuldi staðiðblaði. Fáar eru reglurnar, ið einki undantak hava, og summi orð, sum í framburði enda við sjálvljóði, hava við hvørt onga hvørjumfalsending, ja, sama orð kann hava skiftandi snið í hvørjumfalli í ymsum høpi ella samanhangi. Ilt er at geva fastar reglur um hetta, uttan hvør má royna at líta á "máloyra" sítt. Hóast tann, ið skrivaði hesi umrøddu orð, heldur tað falla betur at hava orðið við ongari ending, skal hann tó ikki nokta fyri, at hitt ber eisini til at skriva og siga, tó at tað ljóðar "stirvnari". Sum dømi um sama orð við skiftandi hvørjumfalssniði kann verða nevntlag: í góðum lag, men í ólagi, tað er farið av lagi, alt í lagi. Mong onnur dømi kundu verið nevnd.Í fornum máli høvdu kallkynsorð, ið hoyrdu til ávísa bending, vanliga onga hvørjumfalsending. Nú hevur t.d. orðið dalur altíð endingina -i í hvørjumfalli, eisini í staðanøvnum sum t.d. í Dali, í Norðradali, men tó eru víða staðanøvn sum frammi í Dal, uppi á Dal. Tann, ið krøkir seg í stívar mállærureglur, kundi hildið, at hetta var skeivt. Men hyggja vit aftur í fornmálið, síggja vit, at orðið dalr var endingarleyst í hvørjumfalli. Tað, sum vit í bráðræsi kundu skírt rangt, roynist her at vera tað upphavliga. Sama er at siga t.d. um orðafellið ''Hann eigur ikki sýru í vegg", sum er í samsvari við fornmálið; men nú eitur veggur í øllum vanligum máli veggi í hvørjumfalli. Vissuliga kann tílík "óregla" loypa mislyndi á tey, sum halda føroyskt vera so "torført", men onnur, ið bjartskygdari eru, kunnu halda hetta vera hugtakandi prógv um, at tungan er livandi og broytilig, og at tað er vert at hava eygu og oyru opin fyri tilbrigdunum í málinum og soleiðis gera oman á tað støðið, sum lagt er við dyggum kunnleika í mállæru. Eini ráðini at finna málsligar fyrimyndir eru at lesa okkara góðu høvundar. Heðin Brú er okkum serliga í minni hesa tíðina. Søgur hansara eru góðar at læra kimiligan og livandi føroyskan stíl av. Har glógvar málgull í hvørjum setningi.
VIÐ
Í einari lýsing stóð: Frá 1. mai 1987 hækkar grundlønin við 2,75 kr. um tíman.Við nýtt soleiðis er útlendskt árin á føroyskt. Í lýsingini átti "við" ikki at verið, og lýsingin skuldi so verið orðað: Frá 1. mai 1987 hækkar lønin 2,75 kr. um tíman.
AV
Úr somu lýsing hetta: Fyri passan av motorum, fyri koyring av traktorum verður goldin eykaløn 7,20 kr./tíma.Í lýsingini skuldi navnháttur verið nýttur: Fyri at passa motorar, fyri at passa traktorar verður goldin eykaløn 7,20 kr. um tíman.
"V. M."
Henda stytting er vanlig at síggja í lógum, lýsingum og mongum øðrum førum eisini. "v.m." man vera komið av donsku styttingini m.m. fyri med mere. - Á okkara máli skulu vit siga: og annað mangt (o.a.m.) ella: og annað (o.a.)
VAKT
Nú ið verkfallið var, hoyrdu vit í tíðindasendingum ''vaktirnir". Seinni hevur tað eisini staðið í bløðunum: "Vaktirnir" forða bilum at koyra.Vakt er kvennkynsorð og verður bent sum bygd. Vakt er bæði tann, ið er á varðhaldi, og tíðin, hann er á varðhaldi, og soleiðis skulu vit nýta orðið vakt.
NÝTT ORÐ
Tað liggur á ljóði, at "terminalar" verða gjørdir ymsastaðni í landinum, og ein hevur leingi verið á flogvøllinum. Hetta eru støðir, har ið farleiðir møtast, eitt nú bussur og ferja. Gott hevði verið at fingið hóskandi føroyskt heiti, áðrenn hitt fremmanda festist.Málnevndin skjýtur upp á farstøð (við stuttum a sum í orðinum farsund).


text:
Her er ársfrágreiðing hjá Føroysk Myndlistafólk 2017
Á heysti 2016 skipaði LISA fyri eini ráðstevnu um listapolitikk anno 2016, har m.a.
arbeiðsumstøðurnar hjá listafólkum í Føroyum vóru á breddanum. Tað var týðuligt, at tað
ikki bara eru myndlistafólk, sum hava stórar avbjóðingar, tá ið tað snýr seg um tryggar
arbeiðskarmar, herundir fíggjarviðurskifti, arbeiðshøli o.lík., men at listafólk innan allar
listagreinar eru ávirkað av líknandi avbjóðingum.
Eftir at nevndin fyri felagið Føroysk Myndlistafólk hevði skipað seg eftir aðalfundin 22.
oktober 2016 við Jóhan Martini Christiansen sum forfólki, Jón Sonna Jensen sum skrivara
og Finleif Mortensen sum kassameistara, fór nevndin undir at seta orð á tørvirnar á
arbeiðshølum o.lík. hjá myndlistafólkum.
Í mars mánaði kunngjørdi Mentamálaráðið eina lýsing, har sóknast varð eftir uppskotum
um, hvat Hoydalar kann brúkast til. Tørvslýsingin, sum nevndin í MYND hevði gjørt, varð
send til LISA.
1. august 2017 handaði LISA landsstýrisfólkinum í mentamálum, Rigmor Dam, ein
faldara við uppskotinum ”LISA í Hoydalar – Eitt stað har listin og listafólkini hoyra til”. Í
uppskotinum verður Hoydalar lýst sum eitt upplagt stað fyri listina, átrokandi tørvir á
arbeiðshølum verða dekkaðir, eitt umhvørvi verður etablerað, almenningurin fær møguleika
at síggja feskastu listina, listafólkabúðstaðir (residency) fyri útlendsk listafólk verður
etablerað osv.
Nú vit eru við árslok, hava vit enn einki frætt aftur.
Tað er eitt av fremstu málum og ynskjum hjá felagnum, at skiparð verður fyri, tá ið tað
almenna byggjir nýtt/út ella ger størri umvælingar, so skal ein ávísur prosentpartur av
útreiðslunum fara til listprýðing, eins og hjá t.d. Tórshavnar Kommunu. Enn er eingin føst
skipan gjørd, men tvær royndir hava verið gjørdar: nýggji miðnámsskúlin við
Marknagilsvegin, Glasir, og útbyggjingin av Landssjúkrahúsinum, H-bygningurin.
Í Glasi hava sjey listafólk fingið boð um at gera listprýði til t.d. til tey fimm trappurúmini
ella listprýðing av ljóðdoyvandi gardinunum í fyrilestrasalinum. T.v.s. væl nágreinað øki í
bygninginum, sum ikki fara í dialog við bygningin annars. 3 milliónir eru settar av til hetta.
Í H-bygninginum hevur verið lýst eftir listafólkum áðrenn at byggingin fór í gongd. Í
lýsingini vórðu listafólkini biðin um at taka støðu til hugtøk so sum lekjandi list og føroyska
mentan og yvirskipaðar visjónir, heldur enn eitt liðugt produkt. Fimm listafólk eru boðin at
listprýða H-bygningin. 2,2 milliónir eru settar av til hetta, sum ikki røkka til. Neyðugt verður
at finna aðra fíggjing til verkætlanirnar.
MYND hevur seinastu tíðina samskift við Tórshavnar Kommunu um at skipa fyri, at
verkstøð verða gjørd í ovaru ítróttarhøllini í Finsen. Hetta arbeiðið er enn ikki endaliga
avgreitt, men tað tykist sum um, at listafólk kunnu flyta inn um ikki so leingi.
LISA ynskir eina lóg um list í Føroyum. Hetta skal vera ein hugsjónarligur grundarsteinur,
sum aðar lógir skulu byggja á, t.d. ein lóg um Listagrunn Landsins og eitt Listaráð Landsins
(ráðgevandi nevnd innan listalig viðurskifti), sum tekur útgangsstøði í yrkislistini.
Hesum tekur felagið undir við og vil aktivt stuðla hesum arbeiðinum.
Tann 7. - 30. apríl 2017 varð skipað fyri árligu váframsýning í Listaskálanum. 12 listafólk
luttóku. Tey eru: Brandur Patursson, Birgit Kirke, Guðrið Poulsen, Gunnvør Hoydal Brimnes,
Hansina Iversen, Jens Dam Ziska, Jórunn Reginsdóttir, Pernille Mejslov, Philippe Carré,
Ragnhild Hjalmarsdóttir Højgaard, Trina Gaard, og Tummas Jákup Thomsen.
Kim Simonsen bar fram røðu. Sum heild var Várframsýningin væl eydnað.
Í mai/juni luttók Jóhan Martin Christiansen, fórfólk, á NKF (Nordiska Konstnerforbundet)
fundi í Nuuk. Annað hvørt ár verður skipað fyri slíkum fundi. Tað er torført at loysa konkret
mál, av tí at avbjóðingarnar eru sera ymiskar í ymisku londunum. Tó er umráðandi at hitta
hini feløgini úr norðanlondunum og samskifta og læra um viðkomandi avbjóðingar, mál og
viðurskifti. T.d. eiga greiðari reglur at verða gjørdar innan toll og skattalig viðurskifti.
Nýggjasta listasavnið í Føroyum er Bank Nordik savnið. Bankin heitti á LISA í desember
2016 um at velja lim inn í eina fýrmannaða nevnd. LISA heitti tí á MYND um at senda tilmæli
um lim, har Edward Fuglø varð valdur inn sum umboð fyri myndlistaliga økið.
Atlantic Airways hevur sett á stovn ein listagrunn, Listaflog, sum á hvørjum ári skal lata
eitt legat á 100.000 kr til onkra listaliga verkætlan á føðingardegnum hjá Atlantic Airways.
Heitt varð á Randi Samsonsen, sum er limur í MYND, at stilla upp til nevndina fyri Listaflog
vegna LISA. Jóhan Martin Christiansen og Hansina Iversen fingu fyrsta legatið.
Heimasíðan hjá felagnum hevur ikki verið dagførd síðani 2009, og tískil hevur tað verið
sera átrokandi at fáa hetta avgreitt. Ein nyggj heimasíða er tí nú klár, og kann skoðast her:
www.mynd.fo
Eftir ætlan verður heimasíðan dagførd javnan við tíðindum um framsýningar, tiltøk,
listapolitikisk mál o.s.v.
Á aðalfundinum 28. oktober 2017 varð Jóhan Martin Christiansen, ið stóð fyri vali,
afturvaldur. Nevndin heldur fram sum fyri aðalfundin, við Jón Sonna Jensen sum skrivara,
Finleif Mortensen sum kassameistara og Jóhan Martin Christiansen sum forfólki.
Somuleiðis stóð Jóhan Martin Christiansen fyri vali til Várframsýningarnevndina, hann
ynskti ikki at stillað upp aftur. Annika Gregoruissen varð vald í nevdnina.
Tórshavn t. 29. desember 2017
Nevndin
Jóhan Martin Christiansen, forfólk
Jón Sonni Jensen, skrivari
Finleif Mortensen, kassameistari


text:
Svimjisamband Føroya skipar í hesum døgum fyri landsliðslegu í Páls Høll í Vági, fyri teimum svimjarum sum hava klárað kravtíð til Danish Open 2018. Hesuferð eru tað høvuðsvenjararnir úr teimum feløgum har svimjararnir til dagliga venja, sum skipa fyri sjálvari venjingini á landsliðsleguni, umframt at Pál Joensen er komin heim at geva burturav sínum royndum sum úrvalssvimjari á heimssstøði.
SSF hevur valt Ægir-venjaran Dr. Juan Jaime Arroyo Toledo til høvuðslandsliðsvenjara í hesi verkætlan, har venjingarlegan í Vági er hugsað sum beinleiðis fyrireiking til luttøkuna á Danish Open 2018, umframt sjálvsagt eisini síðani til meistarastevnurnar í summar. Tað er tí eisini hann sum stendur á odda fyri venjingini nú á leguni, í samráð við høvuðsvenjararnar í Havnar Svimjifelag og Suðuroyar Svimjifelag.
Høvuðsevnið er ‘mjólkarsýra’, har tey í gjár royndu ein venjingarhátt til skjótari at sleppa av við mjólkarsýru, aftaná harða venjing, fyri síðani í dag at hava tvær sera harðar venjingar – í morgun við dent á at framleiða mjólkarsýru, og í kvøld við dent á at tola mjólkarsýru. Hvør einstøk venjing endar við hesi serligu útsvimjing hjá Jjaime, til at vita um svimjararnir ikki kunnu sleppa av við mjólkarsýruna aftur, og á tann hátt verða skjótari klár til næstu venjing eisini.
Men hart er tað, óansæð.
Í steðginum í dag, hevði Pál so sítt fyrsta prát við svimjararnar, har hann greiddi frá sínum royndum sum úrvalssvimjara, umframt at greiða eitt sindur minni tekniskt frá hesum við mjólkarsýru og so framvegis. Í morgin verður tað sum skilst meira ‘hands-on’, og afturat hesum er hann so við á kantinum eisini, tá ið tey venja, og til tey ‘team building’ tiltøk sum venjarar og Pál sjálvur skipa fyri.


text:
Nú nýggjárið er farið afturum, munnu tað vera mong, sum liggja inni við avlopi av fýrverki. Summi hava hug at goyma tað til næsta ár, men hetta er ikki eitt gott hugskot.
Fýrverk, sum gerst gamalt, kann gerast óstøðugt og elva til eldsbruna og annan skaða. Fýrverk verður nevniliga óstøðugt og vandamikið, um tað liggur í hjalli ella ráligum kjallara, har hitin sveiggjar við árstíðini.
Av trygdarávum vil IRF mæla fólki frá at goyma fýrverk til næsta ár. Betri er, um tað verður burturbeint á rættan hátt.
Fýrverk verður burturbeint rætt við at verða latið inn til eitt mannað endurnýtslupláss, har tað verður heintað av IRF til burturbeiningar. Fýrverk má endiliga ikki latast saman við vanliga ruskinum í ruskposar ella bingjur, tí tá er stórur vandi fyri, at eldur kemur í ruskið. Sum dømi kann nevnast, at eldur kom í ein ruskbil hjá IRF, orsakað av fýrverki, sum var blandað í vanliga ruskið.
Við størri nøgdum av fýrverki til burturbeiningar, vera fólk biðin um at ringja til IRF á 414243, fyri nærri vegleiðing. Skip og bátar, sum hava neyðbluss v.m. at burturbeina, kunnu seta seg í samband við IRF á sama nummari.


text:
Ólavsøkudag letur árliga Ólavsøkuframsýningin upp. Tað er listafelagið, sum skipar fyri framsýningini, sum á hvørjum ári er í Listaskálanum í Gundadali í Havn.
Í ár hevur framsýningin fingið undirheitið “MÁL”. Hetta er eitt heiti, sum fyriskiparin Jón Sonni Jensen hevur hugsað nógv um.
-Eg fekk eitt ynski um, at eg gjarna vildi gera eina framsýning, sum setur eina debat á breddan. Ella í øllum førum hetta her við at samskifti, meiningar og kritikkur kemur eitt sindur meira fram í ljósið. Tað er ikki tí at eg haldi, at øll skulu traðka fram og siga sína meining, men generelt, tí at tað manglar onkur diskursur um list og upplivingar av list aftaná man hevur verið til eina framsýning.
Hann sigur víðari, at orðastovnurin “mál” er í nógvum orðum, sum fevna ógvuliga breitt. Hetta kann vera við til at seta tankar og hugleiðingar í ein samanhang samstundis, sum kann vera ógvuliga breiður – alt frá skrivaða orðinum til politikk, mentan, list og meira filosofiskar spurningar.
Sum ein liður í framsýningini, verður ein kassi settur í forhøllina, har fólk kunnu leggja lepar í við viðmerkingum ella tonkum um framsýningina. Síðani verða myndir tiknar av lepunum, sum verða lagdir út á Facebook. Soleiðis kunnu fólk siga sínar tankar um framsýningina aftaná tey hava sæð hana, sigur Jón Sonni Jensen.
-Tað kann vera rís, tað kann vera rós, tað kann vera stikk orð, ella tað kann vera okkurt fullstendiga tilvildarligt. Tað nýtist ikki at vera relevant, tað kann vera tilvildarligir tankar um okkurt. Men tað verður ein uppliving, ein avleiðing, ein ítøkilig málsetan, at man brúkar málið hjá sær til at seta orð á nøkur ting aftaná at man hevur upplivað eina framsýning, sigur hann.
Kassin verður tømdur umleið triðja hvønn dag og leparnir verða lagdir út á Facebook, so at øll hava atgongd til leparnar. Tað er ein liður í at spreiða tilvildarligar tankar og breiðari hugsunarhættir út til fólkið. Tað kann enda við at man setur heilt ítøkiligar, stórar spurningar, og tað er nakað, sum er áhugavert, sigur Jón Sonni Jensen, sum dagliga arbeiðir við grafikki og við at undirvísa á Glasum.
Hetta er fyrsta Ólavsøkuframsýningin, sum hann skipar fyri, men hann hevur royndir við at skipa fyri listaframsýningum, millum annað hevur hann staðið fyri trimum várframsýningum.
Listin skal vilja nakað
Til hvørja Ólavsøkuframsýning, senda listafólk list inn, og síðani verður listin vald út. Tað kann vera ymiskt, sum fyriskipararnir leggja dent á, men Jón Sonni Jensen velur list, sum sigur nakað.
-Spurningurin er onkursvegna fyrst og fremst: Hvat vil hettar? Um man sær okkurt ítøkiliga, og man hevur eina kenslu av, at hetta vil ikki serliga nógv ella her er sum so einki meira at siga um hettar, her er einki at tosa um, her er øgiliga lítið kjøt á hesum, so er tað øgiliga stór líkindi fyri, at man ikki tekur tað við í eina framsýning. Eg haldi, at grundleggjandi skal man altíð spyrja, hvat listin vil.
Tað skal vera list, sum er áhugaverd og vónandi byrja kjak.
-Eg havi onkursvegna roynt at tikið list við, sum eg haldi vera áhugaverda, og vóni, at fólk fara at uppfata sum áhugaverda og faktist tíma at tosa um og kjakast um í størri og minni mun.
Tjúgu listafólk fara at sýna fram á Ólavsøkuframsýningini í ár, harav tey flestu eru føroysk. Summi hevur man sæð fyrr, meðan onnur fyri fyrstu ferð trína fram á føroyska listapallin.


text:
Orð: Martin Joensen
Lag: Ólavur Højgaard
Tá eg droymi, droymi eg um teg
og um sólfyltar dagar síðst í mai.
Tá í vársins gróðri vit gingu,
– millum sóljurnar fótur tín tá steig.
Tá eg vakni, ja, tá minnist eg
síðsta túrin í skýming fram við strond.
Meðan roðin enn gylti vágna
merkti eg, at tú slepti míni hond.
Um eg bert kendi tey loyndarmál, tú duldi.
Um eg bert visti hvar tú vart,
um eg bert visti hví tú fórt?
Tá eg vakni hugsi eg um teg,
og eg smílist, tó sinnið kennist tungt.
Minnist løturnar, vit tó áttu,
– minnist várið, tá hjartað enn var ungt.


text:
Minni kavi á Norðasta Horni
Fyri okkum, sum búgva á Norðasta Horni er greitt, at vit hava búsett okkum hægri enn havnafólk flest. Hetta er eyðsýnt um veturin, tá kavin kann liggja rættuliga tjúkkur og hálka plágar vegirnar í býlinginum, meðan onki følv er heima í býnum.
Teir hálu vegirnir og liggjandi kavin er oftani darvandi fyri ferðsluna til og frá Norðasta Horni og higartil hevur ikki eydnast at fáa skipa eina nøktandi kavarudding fyri borgararnar her úti.
Kann ikki lova, at tað skal fara at kava minni á Norðasta Horni, men ein av uppgávununum í komandi býráðssetu verður at at fáa burturbeint meira av kava, soleiðis, at íbúgvarnir á hesum hægst liggjandi býlingi í Havn hava minni av kava at dragast við um veturin. Væl vitandi at kavarudding er eitt kostnaðarmikið punkt á skránni hjá Býráðnum, so er mín meting, at vit eiga at raðfesta hetta hægri komandi árini, tí hetta hevur eisini avgjørt nakað við trivnað og trygd hjá borgarunum at gera.
Tað er umráðandi, at vit halda góðu kósina fyri trivnað og skilagóða býarplanlegging, sum hevur verið seinastu valskeiðini. Við at velja Javnaðarflokkin tryggjar tú, at kósin verður fylgd og við at velja meg í Býráðið tryggjar tú, at arbeitt verður fyri hesum. Valið er títt!
Maria Hammer Olsen, býráðslimur
Valevni fyri Javnaðarflokkin til Tórshavnar Býráð
Les meira á http://mariahammerolsen.blogspot.dk/


text:
OKKARA MAÐUR Á CHRISTIANSBORG: Sambandsflokkurin stendur sterkur til Fólkatingsvalið
Ein nýggj veljarakanning, sum Fynd hevur gjørt fyri Sosialin og sum er kunngjørd í dag, vísir, at Sambandsflokkurin greitt stendur til at vinna fólkatingssessin aftur.
Tað er alt, sum bendir á í hesari veljarakanning, at hinir stóru flokkarnir, Fólkaflokkurin og Tjóðveldi, lítlan møguleika hava at vinna fólkatingsessirnar frá Sambandsflokkinum og Javnaðarflokkinum.
Sambandsflokkurin gjørdi eitt sera gott hál seinast í 2011, tá hann fekk 30,8%. Hesaferð fær flokkurin 26,9%, sum er ein afturgongd upp á 3,9 prosentstig.
Sambandsflokkurin liggur langt framman fyri Fólkaflokkin og Tjóðveldi, sum bara fáa ávikavist 17,4% og 17,2%.
Kaj Leo Holm Johannesen, løgmaður og formaður Sambandsfloksins, sigur í einari stuttari viðmerking, at tað er hugaligt at síggja, hvussu sterkt Sambandsflokkurin stendur til aftur at fáa eitt umboð á Fólkating. Hetta er eitt sera gott úrslit fyri flokkin.
Men ein veljarakanning er ikki ein spældur dystur, so lat okkum standa saman og stríðast fyri at varðveita okkara umboð á Fólkatingi.
Annars rósar Kaj Leo Holm Johannesen, okkara manni á Christiansborg, Edmund Joensen, fyri at gera eitt sera gott arbeiði.
Sambandsflokkurin
RN


text:
Orð: Josef Grytzell
Týtt: Victor Danielsen
1. Eg eri Guds barn og vil tað vera,
til sól og máni ei eru til;
tað navn eg elski, tað vil eg bera,
um ei meg heimurin kenna vil.
Eg eri Guds barn, og tað eg blívi,
og Kristus eina mín æra er!
Hann elskar meg, fyri meg læt lívið,
hann frelsti meg og meg uppi ber.
2. Eg eri Guds barn – áh, henda náði!
Meg Jesus frelsti, ein syndatræl;
um mangt meg nívir og treingir, táið
eg eigi hann, livir sálin væl.
Eg eri Guds barn, í trúgv eg stríði
hitt stríð, sum Harrin meg kallar til,
og fram eg gangi við Jesu síðu,
og hann til sigurs meg føra vil.
3. Eg eri Guds barn, tá sorgin treingir,
tann vissa gleðir og uggar meg;
hon gevur andanum dúvuveingir,
hátt yvir heiminum hvíli eg.
Eg eri Guds barn; og bankar deyðin
á dyrnar, ikki eg óttist tó;
mín sál er frelst, endað er øll neyðin,
tá Jesus fyri meg gav sítt blóð.


text:
Orð og lag: Charles Hutchinson Gabriel
Týtt: Hákun Djurhuus
Upprunaheiti: Some bright morning
1. Missið ei mótið, tí stríðið er av
skjótt ein morgun,
ódnin vil leggjast, og stilt verður hav
skjótt ein morgun.
Niðurlag: Skjótt ein morgun, sælan morgun,
Jesus aftur koma skal í skýnum brátt
skjótt ein morgun, sælan morgun,
sólin ævigt skína skal, og burt er nátt.
2. Troyttandi byrðum vit øll sleppa frá
skjótt ein morgun,
fyri ein kross her vit krúnu har fá
skjótt ein morgun.
3. Arbeiðið íðin, tí hvíldin er nær
skjótt ein morgun,
hvør tann, ið virkar, hann lønina fær
skjótt ein morgun.
4. Áh, hvør ein gleði, ein fagnaðarstund
skjótt ein morgun,
tá øll tey frelstu har koma á fund
skjótt ein morgun.
5. Við teimum kæru, vit her skiltust frá,
skjótt ein morgun
lívsæl vit Lambinum lovprísa tá
skjótt ein morgun.


text:
Orð: Hans‑Olav Mørk og Peter Sandwall
Lag: Tore Wilhelm Aas
Týtt: Zacharias Zachariassen
Upprunaheiti: Som barn i ditt hus
1. Sum húsfólk títt, Gud,
eigur hvør og ein sítt pláss,
har hann kann søkja títt andlit,
njóta friðin við tín kross.
Tí savnast vit nú
í tín stóra faðirfavn.
Her ljómar frøi og fagnaður,
sum vit nú fylkjast um títt navn.
Niðurlag: Tú jú lovar at verða til steðar,
lutar gleði og sorgir og tregar.
Gev tú vilja og mót til at liva,
Harri, sum húsfólk, sum børn.
2. Sum húsfólk og børn,
hvør við síni gávu sær,
við bæði brekum og styrki
– mitt í øllum ert tú nær.
Nú savnast vit øll
til bøn og lovsong um títt borð.
Og kring um heimin við kærleika
út vit breiða lívsins orð.
Niðurlag: Vælsigna alt fólk títt
og øll vári kæru.
Og frels henda heimin
og signa verk títt, Gud!